Hebat! Ini rupa Jalur Gemilang Bila Dijadikan Anime Samurai Untuk Olimpik Tokyo

Tak Jepun lah kalau tiada anime! Menjadikan karakter anime daripada bendera setiap negara yang bertanding untuk sukan Olimpik Tokyo 2020, Jepun menarik perhatian dunia.

Menerusi laman sesawang yang sudah mula mempromosi temasya sukan terbesar itu, bendera setiap negara yang mengambil bahagian diimaginasikan semula dalam versi anime samurai.

Sama juga Jalur Gemilang, karakter anime samurai dipakaikan busana tradisional Jepun berwarna biru, merah dan kuning serta diberikan nama ‘Child of the Sun and Moon’.

Bendera setiap negara yang mengambil bahagian diimaginasikan semula dalam versi anime.

Nama itu diselarikan dengan hiasan kepala anime samurai itu yang bertatahkan bulan dan bintang seperti simbol ikonik Jalur Gemilang itu sendiri.

Anime samurai itu yang bertatahkan bulan dan bintang.

Rekaan itu disertakan sekali dengan peribahasa seperti mentimun dengan durian yang turut dialih bahasa ke bahasa Jepun.

Selain Malaysia, beberapa negara Asia lain yang turut diberikan sentuhan anime samurai adalah Singapura, Filipina, Thailand dan Indonesia.

Jom tengok karakter anime negara lain di laman sesawang World Flags ini!


Bayar RM150 Sehari Di Pusat Kuarantin IPG Tawau

TAWAU: Semua individu yang ditempatkan di Pusat Kuarantin Institut Pendidikan Guru (IPG) Kampus Tawau perlu menanggung kos kuarantin sebanyak RM150 sehari.

Pegawai Kesihatan Kawasan Tawau Dr G Navindran berkata, ia berkuat kuasa kepada individu yang dikuarantin bermula, semalam.

“Dalam masa sama, mereka juga perlu menanggung sendiri kos ujian saringan Covid-19.

“Kos itu berbeza mengikut jenis ujian pengesanan seperti polymerase chain reaction (PCR), antigen dan antibodi bernilai antara RM30 hingga RM250, bergantung kepada status warganegara seseorang,” katanya kepada media, baru-baru ini.

Sementara itu, sehingga hari ini, seramai 117 individu masih dikuarantin di IPG Kampus Tawau termasuk membabitkan kumpulan pendatang tanpa izin (Pati) yang diberkas penduduk di Kampung Batu Payung, di sini, baru-baru ini.

Penyelia Pusat Kuarantin IPG Tawau Kapten (APM) Hussien Mohd Nor berkata, jumlah itu turut membabitkan individu yang tiba dari Nunukan, Indonesia.

“Jumlah itu membabitkan 51 lelaki, 52 wanita, manakala selebihnya kanak-kanak.

“Selain itu, seramai 49 individu pula masih menjalani tempoh kuarantin di rumah,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Latheefa Koya Letak Jawatan

KUALA LUMPUR: Ketua Pesuruhjaya Suruhanjaya Pencegahan Rasuah Malaysia (SPRM), Latheefa Koya mengesahkan sudah menyerahkan surat peletakkan jawatannya kepada Perdana Menteri, Tan Sri Muhyiddin Yassin, Isnin lalu.

Latheefa bagaimanapun berkata, ia tertakluk kepada kelulusan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Ia adalah keputusan saya sendiri. Spekulasi yang mengatakan saya ditekan untuk berbuat demikian tidak berasas.

“Niat saya adalah untuk kembali praktis sebagai peguam hak asasi, ” katanya melalui kenyataan, di sini hari ini.


Kemudahan Jalan Raya Di Sabah Terus Dipertingkat – Shafie Apdal

KOTA KINABALU: Kerajaan Negeri akan terus memastikan kemudahan jalan raya di Sabah terus dipertingkatkan demi kepentingan rakyat tempatan dan juga pengunjung luar.

Ketua Menteri Datuk Seri Panglima Haji Mohd Shafie Apdal berkata, jaringan jalan raya yang baik bukan hanya dapat dimanfaatkan oleh rakyat setempat tetapi juga dapat membantu dalam pembangunan industri pelancongan.

Sekiranya jalan-jalan menuju ke destinasi pelancongan berada dalam keadaan baik maka, ia akan memudahkan pelancong untuk mengunjungi kawasan berkenaan, tidak kira jika ianya terletak di kawasan bandar mahupun luar bandar.

Oleh itu, jaringan jalan raya dipertingkatkan dan kerja-kerja pembinaan jalan raya yang sedia ada pula perlu sentiasa dipantau.

Katanya, beliau telah mengingatkan Jabatan Kerja Raya supaya memantau proses pembinaan projek-projek jalan raya yang ada bagi memastikan pembinaannya berjalan lancar tanpa sebarang masalah.

”Kontraktor yang menunjukkan prestasi yang baik dalam menyiapkan kerja-kerja pembinaan jalan boleh disenaraikan untuk melaksana projek yang akan datang,” katanya ketika merasmikan Majlis Pelancaran Jalan Nountun Bukit Padang-Inanam, di sini pada Selasa.

Mohd Shafie berkata, dengan penyiapan jalan raya sepanjang 2.7km itu, ia akan membantu mengurangkan masalah kesesakan lalu lintas di kawasan Bukit Padang dan Inanam.

Jalan alternatif yang dibina dengan kos RM13.5 juta itu mula dibina pada April 2013 dan siap sepenuhnya pada Disember 2018.

Menurutnya, pembinaan jalan raya itu akan membantu menyumbang kepada peningkatan ekonomi apabila kawaan itu dibangunkan dengan pembinaan lebih banyak perumahan pada masa akan datang.

Kemudian ketika ditanya tentang pembinaan empangan di Sabah, Mohd Shafie berkata, sudah sampai masanya empangan di Papar an Ulu Padas, Tenom dibina bagi memastikan keperluan bekalan air pada masa akan datang mencukupi.

”Saya sudah mengarahkan Kementerian Pembangunan Infrastruktur untuk melihat perkara ini secara serius tanpa bertangguh agar pelaksanaannya dapat dilakukan secepat mungkin.

”Dalam jangka masa panjang kita akan memerlukan bekalan air yang lebih banyak kerana perubahan cuaca yang tidak menenu. Maka, kita kena bersedia agar kita tidak berdepan dengan masalah kekurangan bekalan air.

”Sekiranya pembinaan empangan ini direalisasikan ia bukan hanya dapat membekalkan air tetapi juga, membekalkan elektrik,” jelasnya.

Beliau berkata, pembinaan kedua-dua empangan itu akan memberi manfaat kepada masyarakat di sekitar Pantai Barat Sabah.

Sementara itu, Menteri Pembangunan Infrastruktur Datuk Peter Anthony berkata, pembinaan Jalan Nountun Bukit Padang itu adalah projek dibawah Rancangan Malaysia ke-10 (RMK10) yang dibina dengan peruntukan Kerajaan Negeri yang berjumlah RM13.5juta.

”Jalan ini melibatkan pembinaan jalan dua lorong dan dua hala bagi jalan sepanjang 2.7km termasuk pembinaan jambatan kekal dan satu persimpangan bulatan.

Manakala, dalam RMK11, Kerajaan Persekutuan meluluskan peruntukan berjumlah RM140juta bagi melaksana 94 buah projek melibatkan jalan raya sepanjang 108km.

Kerajaan Negeri juga telah meluluskan peruntukan sebanyak RM28juta kepada kementerian itu bagi program Jalan Raya termasuk pembinaan serta menaiktaraf jalan di Sabah. – BorneoToday


Khidmat Gunting Rambut Masih Tidak Dibenarkan

KUALA LUMPUR: Kerajaan masih belum membenarkan perkhidmatan gunting rambut dalam tempoh Perintah Kawalan Pergerakan Bersyarat (PKPB).

Menteri Kanan (Keselamatan), Datuk Seri Ismail Sabri Yaakob berkata, perkara itu belum diputuskan walaupun sektor perkhidmatan itu ada membuat permohonan kelonggaran untuk kembali beroperasi.

“Saya tahu menjelang hari raya ini, perkhidmatan gunting rambut ini mendapat permintaan yang tinggi. Namun, sehingga kini kita masih tidak benarkan ia beroperasi,” katanya.

Beliau berkata demikian pada sidang media selepas mesyuarat khas menteri mengenai Perintah Kawalan Pergerakan Bersyarat (PKPB) di Putrajaya, hari ini.

Ismail Sabri menjelaskan beliau ada menerima permohonan daripada persatuan dan pengusaha perkhidmatan gunting rambut yang turut menyatakan komitmen akan mematuhi prosedur operasi standard (SOP).

Katanya, setakat ini mesyuarat khas menteri belum membincangkan perkara itu dan kekal dengan keputusan sebelum ini masih tidak membenarkan ia beroperasi. – BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Harga Petrol Turun 5 Sen, Diesel 4 Sen

KUALA LUMPUR: Harga runcit petrol RON95, RON97 dan diesel bagi 8 hingga 14 Ogos 2020, akan turun mulai tengah malam ini.

Harga runcit RON95 dan RON97 masing-masing turun 5 sen kepada RM1.63 dan RM1.93 seliter.

Sementara itu, harga runcit diesel turun 4 sen kepada RM 1.79 seliter.

Harga minyak ini berkuat kuasa tengah malam ini hingga 14 Ogos depan.

Pengumuman harga baharu itu dibuat Kementerian Perdagangan Dalam Negeri dan Hal Ehwal Pengguna (KPDNHEP) di laman Facebook rasminya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seharian Tunggu Anak Di Luar Sekolah

SANDAKAN: Sejak bertahun lalu, sekumpulan wanita dari Pulau Berhala, dekat Sandakan menjadikan jejantas dan kawasan berdekatan Sekolah Kebangsaan (SK) Tanjung Papat 1, Sim-Sim di sini, sebagai tempat menunggu sementara anak-anak mereka mengikuti sesi pembelajaran.

Setiap hari mereka menghantar dan menunggu anak di luar sekolah berkenaan demi memastikan anak-anak mendapat ilmu sama seperti kanak-kanak lain.

Bukan itu saja, mereka juga terpaksa bergerak seawal 6 pagi dari Pulau Berhala yang terletak kira-kira dua batu nautika dari sini untuk menaiki feri ke pusat bandar, sebelum menggunakan bas ke sekolah.

Setibanya di sekolah, mereka berkumpul di luar sekolah atau ‘berkampung’ di jejantas dengan semua persediaan anak seperti makan dan memakai seragam sekolah dilakukan di situ.

Seorang ibu 12 anak, Lili Josen, 44, berkata, dia melakukan rutin itu sejak 27 tahun lalu iaitu ketika anak sulung mula masuk ke Tahun Satu pada 1993.

Tahun ini, lima anak Lili masih bersekolah dengan dua masing-masing berada di Tingkatan Tiga dan Lima, manakala tiga lagi Tahun Dua, Empat dan Enam di SK Tanjung Papat 1.

“Dalam sehari, kos kami naik feri, tambang bas dan beli makanan jika tidak sempat masak di rumah antara RM30 hingga RM35.

“Bila suami tidak dapat turun ke laut terutama musim tengkujuh, kami tiada wang dan tidak dapat hantar anak ke sekolah. Biasanya saya jumpa guru untuk beritahu lebih awal masalah kami supaya anak tidak dikenakan tindakan disiplin,” katanya ketika ditemui di sini, hari ini.

Jelas Lili lagi, biasanya mereka seharian di sekolah menunggu anak yang bersekolah pada sesi pagi dan petang dengan kadang-kadang tiba di rumah antara 7 petang hingga 10 malam atau terpaksa bermalam di pasar ikan yang terletak berhampiran jeti jika tiada feri.

Seorang lagi ibu, Rajimah Abdul, 32, yang turut menghantar dua anak ke sekolah terbabit dengan seorang daripadanya baharu memasuki Tahun Satu menjelaskan mereka tidak sanggup membiarkan anak ke sekolah sendiri kerana bimbang terhadap keselamatan anak.

Katanya, beberapa insiden yang berlaku sebelum ini termasuk bot karam, kanak-kanak dari pulau dilanggar kereta ketika melintas jalan, selain ada yang tidak sempat pulang ke rumah kerana ketinggalan feri pada sebelah petang meningkatkan lagi kebimbangan mereka.

“Biarlah menunggu anak seharian di sekolah. Kami cuma harap mereka dapat belajar dan capai cita-cita bila besar,” katanya.

Katanya, penduduk pulau terbabit pernah menyuarakan kepada wakil rakyat mengenai masalah berkenaan dan meminta bantuan murid disediakan pengangkutan untuk mengurangkan bebanan ibu bapa.


Tragedi solat Jumaat: 40 terkorban dalam tembakan rambang Christchurch

KUALA LUMPUR: Sekurang-kurang 40 orang terkorban dalam tembakan rambang yang berlaku di dua buah masjid di Christchurch sewaktu solat Jumaat hari ini.

Daripada jumlah tersebut, dianggarkan 30 kematian direkodkan daripada salah satu masjid tersebut.

Perdana Menteri New Zealand, Jacinda Ardern mengesahkan jumlah kematian dalam satu sidang media yang disiarkan secara langsung di saluran TV tempatan (NZ) dan Astro AWANI.

Beliau menyifatkan kejadian tersebut sebagai serangan pengganas.

Setakat ini tiga ditahan oleh pihak berkuatkuasa New Zealand.

Pesuruhjaya polis New Zealand, Mike Bush menggesa orang ramai agar tidak mengunjungi mana-mana masjid hari ini.

Sehingga kini polis belum dapat mengesahkan identiti mangsa yang terlibat dalam serangan itu berikutan lokasi tembakan masih ditutup.

Polis juga telah menubuhkan kemudahan khusus bagi menyediakan maklumat di sekitar kawasan tembakan dan meningkatkan aspek keselamatan di sekitar bandar.

Mengulas lanjut, Bush berkata beliau tidak dapat mengesahkan mengenai kehadiran penyerang lain tetapi sehingga kini tiada maklumat lanjut berhubung perkara itu.

“Saya mahu memberi jaminan kepada orang ramai bahawa kami melakukan segala yang kami boleh untuk memastikan tiada bahaya kepada komuniti setempat.

“Sudah tentu pegawai kami akan mempunyai akses serta-merta terhadap peralatan yang mereka perlukan untuk menjaga keselamatan diri mereka,” jelasnya. – Awani Online


Kit Siang Gesa Segerakan Pakej Bantuan Khas Buat Rakyat Sabah

PETALING JAYA: Veteran DAP, Lim Kit Siang menggesa Putrajaya segera mengumumkan pakej bantuan bencana kemanusiaan khusus buat rakyat Sabah yang terjejas dengan gelombang ke-3 Covid-19 tanpa perlu menunggu pembentangan Belanjawan 2021 pada 6 Nov ini.

“Keadaan di Sabah yang amat terdedah kepada Covid-19 langsung tidak boleh diterima, ia bertentangan janji-janji yang dibuat semasa kempen Pilihan Raya Negeri Sabah pada bulan lepas, iaitu untuk memberikan perhatian serius terhadap masalah dan keperluan rakyat Sabah.

“Ia juga memberi gambaran kepada rakyat Sabah, seolah-olah mereka dibiarkan mempertahankan diri secara sendiri,” katanya dalam kenyataan hari ini.

Semalam, Malaysia mencatatkan 801 kes baru Covid-19, dengan jumlah kes di Sabah kekal paling banyak berbanding negeri lain, iaitu 546 kes atau 68.2%.

Hari ini, Lim berkata, ia adalah tindakan tidak bertanggungjawab jika Putrajaya terus menafikan hak rakyat Sabah menerima pakej bantuan khas secepat mungkin.

Baginya, lonjakan kes di Sabah berpunca daripada pengabaian kerajaan terhadap pembangunan infrastruktur di negeri itu sebelum penularan Covid-19.

“Masanya sudah tiba untuk Putrajaya berikan bantuan kecemasan kepada Sabah, janganlah kita lupa hasil minyak dan gas di Sabah sudah menyumbang berbilion ringgit kepada pendapatan negara.

“Putrajaya perlu bertanggungjawab terhadap peningkatan kes mendadak daripada 426 kes dan 8 kematian di Sabah pada 1 Sept kepada 13,701 kes dan 114 kematian setakat semalam. Peningkatan kes sebanyak 32 kali ganda dan 14 kali ganda kematian.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Shopping’ Guna Kad ATM Orang Lain, Wanita Ditahan

KENINGAU: Tindakan seorang wanita berbelanja sakan menggunakan kad ATM yang ditemuinya membawa padah apabila dia ditahan Bahagian Siasatan Jenayah Komersil, Ibu Pejabat Polis Daerah (IPD) Keningau, hari ini.

Wanita berusia 33 tahun terbabit ditahan selepas didapati membelanjakan sebanyak RM1,365 dari akaun mangsa di beberapa pasar raya serta stesen minyak di sekitar daerah Keningau.

Ketua Polis Daerah Keningau, Deputi Superintendan Nor Rafidah Kasim berkata, mangsa membuat laporan kehilangan kad ATM Bank CIMB miliknya yang dipercayai tercicir semasa berada di Keningau.

Katanya, hasil semakan melalui aplikasi ‘CIMB Clicks’ mendapati, wang di dalam akaun miliknya itu berkurangan dan terdapat beberapa transaksi pembelian dibuat secara ‘Pay Wave’.

“Bertindak atas maklumat risikan, sepasukan pegawai dan anggota Bahagian Siasatan Jenayah Komersil berjaya menahan seorang wanita tempatan.

“Siasatan awal mendapati, suspek bertindak sedemikian kerana mahu membeli barang keperluan diri,” katanya ketika dihubungi, hari ini.

Nor Rafidah berkata, siasatan kes masih dijalankan mengikut Seksyen 4 (1) Akta Jenayah Komputer 1997.

Sehubungan itu, Nor Rafidah menasihatkan orang ramai yang tercicir kad ATM supaya segera melaporkan kepada pihak bank.

Katanya, ia bagi memastikan kad ATM yang tercicir itu tidak disalahgunakan oleh pihak yang tidak bertanggungjawab. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kos Tanah Tinggi, Faktor Harga Rumah Di Sabah Mahal

KOTA KINABALU: Menteri Kerajaan Tempatan dan Perumahan Masidi Manjun berkata, antara faktor harga rumah di Sabah mahal kerana kos tanah yang agak tinggi.

Katanya, selain itu proses permohonan oleh pemaju dan kelulusan terlalu lama juga menjadi faktor harga rumah di negeri itu melambung.

“Sudah pasti kalau di Kota Kinabalu dan sekitarnya kos tanah agak tinggi, jangan kata tertinggi di Sabah tetapi antara tertinggi di Malaysia.

“Selain itu, proses permohonan dan kelulusan (membina perumahan) itu terlalu lama, jadi bila seorang pemaju mendapat kemudahan kewangan daripada bank, dia kena bayar faedah kepada kemudahan kewangan itu sedangkan kerja pembinaan rumah belum siap.

“Apabila semua ini sudah terkumpul (pembayaran faedah kepada bank), dia (pemaju) akan meletakkan kos tambahan itu kepada pembeli kerana terlalu lama (kelulusan pembinaan perumahan),” katanya dalam ucapan penggulungan berkaitan Belanjawan 2021 pada sidang Dewan Undangan Negeri (DUN) Sabah.

Sementara itu, Masidi berkata kementeriannya juga sedang melaksanakan program perumahan untuk golongan berpendapatan rendah dan B40 yang bukan kakitangan kerajaan serta belum memiliki rumah.

Katanya, skim itu bertujuan menampung kos pembinaan rumah yang berharga tidak melebihi RM50,000 seunit.

“Setakat September, sebanyak 495 unit rumah dibina, 104 unit sedang dalam pembinaan dan 141 lagi akan dibina manakala sebanyak 349 permohonan baharu diterima dan akan diproses oleh Lembaga Pembangunan Perumahan dan Bandar (LPPB),” katanya.

Beliau berkata, selain program perumahan kos rendah, kementeriannya juga prihatin terhadap golongan M40 untuk memiliki rumah sendiri berharga RM250,000 ke bawah.

“Dalam tempoh lima tahun lepas, pihak LPPB membina sebanyak 5,157 unit rumah mampu milik di beberapa lokasi di negeri ini. Sebanyak 1,640 unit rumah lagi sedang dalam pembinaan di Papar, Tuatan dan Kota Kinabalu selain 2,085 unit rumah lagi akan dibina pada 2021.

“Program ini akan dilaksanakan oleh LPPB secara usaha sama dengan pemaju swasta menerusi konsep ‘win win situation’ di mana pemaju swasta akan membiayai sepenuhnya kos pembangunan projek tanpa membabitkan kewangan kerajaan atau LPPB,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Pelancong China Tanam Lampin Berisi Najis Di Pantai Undang Kemarahan Netizen

Video pelancong yang dipercayai dari China viral di media sosial mencetuskan kemarahan netizen di Filipina.

Klip video yang dirakam pada 13 Ogos di Boracay menunjukkan seorang wanita sedang membersihkan anaknya yang baru habis membuang, sementara seorang lagi wanita menanam lampin pakai buang itu di dalam pasir.

Ok I’m pRESSED about those Chinese women having the audacity to bury their child’s diaper in the sands of Boracay. DISGUSTING. The island has trash bins scattered along the front beach and they really chose to place it in the sand 😩😩 pic.twitter.com/PAfTQuf4yR

Susulan video itu viral meluas di media sosial, pihak berkuasa terpaksa menutup bahagian pantai Boracay yang terjejas semalam untuk tempoh 72 jam bagi membersihkan kawasan itu.

Pihak berkuasa juga sedang mengesan tiga pelancong berkenaan dan akan mendakwa mereka mengikut undang-undang sedia ada atas tuduhan membuang sampah di tempat awam.

Sumber: ABS CBN NEWS, World of Buzz


Penunggang Motosikal Maut Dirempuh Perodua Viva Di Jalan Beaufort-Membakut

Seorang warga emas maut apabila motosikal yang ditunggangnya terbabit dalam kemalangan di Kampung Mawao, Jalan Beaufort-Membakut.

Ketua Polis Daerah Beaufort Deputi Superintendan Azmir Abdul Razak berkata, kejadian itu berlaku pada jam 9.33 malam 12 Julai lalu.

“Siasatan awal mendapati mangsa ketika menunggang motosikalnya dilanggar oleh sebuah kenderaan Perodua Viva dari arah belakang.

“Pemandu itu yang bergerak dari arah Membakut menuju ke Pekan Beaufort membrek secara mengejut lalu hilang kawalan sehingga terlanggar motosikal yang ditunggang mangsa.

“Kumarus Joseph Boli @Josif, 59, maut di tempat kejadian dan dihantar ke Hospital Beaufort untuk dibedah siasat,” katanya dalam satu kenyataan di sini pada Ahad.

Beliau berkata, pemandu dan penumpang kenderaan Perodua Viva yang hanya mengalami cedera ringan turut mendapat rawatan di hospital berkenaan.

Katanya, kenderaan dan motosikal yang terlibat dalam kemalangan itu mengalami kerosakan teruk.

“Hasil siasatan awal mendapati punca kemalangan disebabkan kecuaian pemandu kenderaan Viva kerana gagal mengawal kenderaan sehingga menyebabkan kemalangan,” katanya.

Katanya, siasatan juga mendapati pemandu tidak berada dalam keadaan mabuk ketika kejadian berlaku.

Kes itu akan disiasat mengikut Seksyen 41(1) Akta Pengangkutan Jalanraya 1987.


Bunuh Gajah Pygmy: 5 Suspek Dibebaskan Dengan Jaminan Polis, Seorang Pendatang Haram Dihadapkan Ke Mahkamah

TAWAU, 8 Okt: Lima daripada enam suspek yang disyaki terbabit dalam pembunuhan seekor gajah Pygmy yang ditemui di kawasan hulu Sungai Udin, Dumpas, Kalabakan dekat sini, baru-baru ini, dibebaskan dengan jaminan polis, kata Timbalan Ketua Polis Daerah Tawau, Supt Nor Azizulkifli Mansor.

Manakala seorang lagi, yang merupakan pendatang haram dihadapkan ke Mahkamah Sesyen di sini bagi pertuduhan di bawah Seskyen 6(1)(c) Akta  Imigresen 1963.

“Lima orang yang dibebaskan dengan jaminan ini pun akan terus diserahkan kepada Jabatan Hidupan Liar (JHL) bagi mereka (JHL) menyiapkan kertas siasatan,” katanya.

Pada 3 Okt lalu, keenam-enam suspek terdiri daripada lima warga tempatan dan seorang pendatang haram ditahan reman empat hari, sebelum reman mereka disambung dua hari lagi yang berakhir hari ini.

Dalam pada itu, Pegawai JHL Tawau, Sailun Aris berkata pihaknya kini sedang meneliti dokumen berkaitan kes itu dan sebarang maklumat akan dimaklumkan kemudian.

Sementara itu, hari ini di Mahkamah Sesyen, seorang lelaki Indonesia mengaku tidak bersalah atas pertuduhan tidak memiliki pas atau permit sah menduduki negara ini.

Tertuduh, Osman Ghafar, 48, membuat pengakuan itu dihadapan Timbalan Pendaftar Mahkamah Tinggi (bersidang sebagai Hakim Mahkamah Sesyen), Amir Shah Amir Hassan, selepas kertas pertuduhan dibacakan.

Mengikut pertuduhan, Osman, didakwa melakukan kesalahan itu di kawasan Felda Umas, Kalabakan pada 1.30 pagi, 2 Okt lalu.

Atas kesalahan itu, tertuduh didakwa mengikut Seksyen 6 (1)(c)Akta Imigresen 1963.

Amir Shah kemudian menetapkan 22 Okt ini sebagai sebutan semula kes.

Kes dikendalikan Pegawai Pendakwa ASP Dayan Nur Azarinahwaty Ag Kachee.

Tertuduh yang juga buruh kasar antara enam lelaki ditahan polis dalam Ops Khazanah pada 2 Okt lalu, bagi membantu siasatan kes gajah ditemui mati di Sungai Udin oleh sekumpulan pemancing pada 25 Okt, dan sehari kemudian JHL mengesahkan perkara berkenaan.


29 Individu Dikompaun, 300 Kenderaan Diarah Patah Balik

KOTA KINABALU: Polis mengenakan kompaun kepada 29 individu yang masih ingkar terhadap pematuhan Prosedur Operasi Standard (SOP) ditetapkan sepanjang Perintah Kawalan Pergerakan (PKP) di daerah ini sejak dilaksanakan 13 Januari lalu.

Ketua Polis Daerah Kota Kinabalu Asisten Komisioner Habibi Majinji berkata kesemua individu yang dikompaun adalah mereka yang dikesan berkumpul dan tidak memakai pelitup muka di tempat awam.

“Kita juga mengarahkan 300 kenderaan berpatah balik di dua Sekatan Jalan Raya (SJR) yang dibuka di sempadan daerah bagi menghalang pengguna jalan yang tidak mempunyai alasan kukuh melakukan pergerakan rentas daerah ke sini sejak Sabtu lalu.

“Kesemua yang diarahkan untuk berpatah balik adalah berdasarkan alamat pada kad pengenalan pemandu selain alasan tidak munasabah yang diberikan kepada pegawai serta anggota polis yang bertugas di SJR,” katanya.

Habibi berkata jumlah individu yang menerima kompaun dilihat sedikit bukan bermakna pihak polis tidak menjalankan tugas pematuhan secara tegas tetapi ianya disebabkan tahap pematuhan masyarakat di sekitar ibu negeri yang memuaskan.

“Kita melihat masyarakat sangat menitikberatkan pematuhan SOP di kawasan awam dengan mengamalkan norma baharu di premis dan kawasan awam lain.

“Pemeriksaan serta tinjauan di premis hiburan juga tidak mengesan sebarang penyalahgunaan lesen restoran berikutan tiada pelanggan yang dibenarkan masuk dan makan di dalam premis dan sebahagian besar pemilik patuh dengan arahan terbabit,” katanya.

Tambahnya beliau menggerakkan sejumlah 1,270 pegawai serta anggota untuk melaksanakan tugas penguatkuasaan sepanjang PKP manakala sebahagian besar daripada jumlah itu ditugaskan untuk pencegahan jenayah.

Dalam perkembangan berasingan, pihak polis sudah memanggil dua wanita dan enam lelaki yang terlibat dalam isu membabitkan sekumpulan individu yang meminum bir di sebuah Pusat Kuarantin dan Rawatan COVID-19 Berisiko Rendah (PKRC) di Likas baru-baru inj bagi membantu siasatan.

“Dalam masa terdekat kita akan mengumpulkan bahan bukti untuk diserahkan kepada Timbalan Pendakwa Raya (DPP) bagi mendapatkan arahan pertuduhan mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998 dan Peraturan-Peraturan Pencegahan Penyakit Berjangkit No.9 2020,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Arahan Kosongkan Rumah Pangsa Tanjung Aru Kekal Walau Dibantah Penghuninya

KOTA KINABALU: Lembaga Pembangunan Perumahan dan Bandar Sabah (LPPB) kekal dengan keputusannya yang dibuat pada Mei tahun lalu, untuk mengosongkan Rumah Pangsa Tanjung Aru meskipun dibantah penghuninya yang merayu agar keputusan itu dipertimbangkan.

Pengerusi LPPB, Datuk Masiung Banah berkata penghuni perumahan kos rendah itu perlu berpindah atas faktor keselamatan kerana bangunan berusia lebih 50 tahun itu sudah uzur dan tidak selamat untuk diduduki.

Perkara itu dijelaskan Masiung yang hadir ke Rumah Pangsa Tanjung Aru semalam bagi menyaksikan perpindahan penduduk seperti yang dirancang tujuh bulan lalu.

“Ini antara sebab utama mereka diarahkan untuk mengosongkan bangunan berkenaan dan notis sudahpun diberikan sejak tahun lalu berikutan keadaan struktur bangunan itu tidak lagi selamat untuk didiami,” katanya dalam satu kenyataan.

Namun proses pengosongan kediaman mendapat bantahan sebahagian besar daripada penyewa.

Dalam kunjungannya itu, Masiung menerima surat bantahan daripada penghuni rumah pangsa berkenaan yang mahukan jalan penyelesaian.

Mereka turut meminta LPPB mengemukakan butiran penuh yang mengesahkan bangunan perumahan yang dihuni mereka itu tidak lagi selamat untuk diduduki.

Masiung memohon maaf atas apa yang berlaku, namun menegaskan bahawa sudah tiada lagi lanjutan tempoh untuk mengosongkan bangunan berkenaan melainkan hanya menunggu keputusan penuh LPPB.

Katanya, LPPB juga tidak akan mengutip sewa sepanjang tempoh berkenaan.

Masiung menjelaskan, pihak LPPB sebagai pemilik penuh bangunan perumahan itu tidak mahu dipersalahkan jika berlaku kejadian yang tidak diingini pada masa akan datang berikutan faktor keselamatan premis itu.

“Sebenarnya keputusan ini bukannya keputusan saya sendiri, malah hal ini pernah dibuat kerajaan sebelum ini, dan saya hanya meneruskan legasi sebelum ini.

“Saya tidak sewenang-wenangnya membuat keputusan ini, melainkan sudah berpuas hati dengan penilaian pihak Jabatan Kerja Raya serta nasihat dari pihak pentadbiran LPPB,” jelasnya.

Beliau berkata, pihak LPPB pernah menawarkan kepada penyewa untuk berpindah di beberapa Projek Perumahan Rakyat (PPR) milik LPPB di kawasan lain namun ditolak penduduk dengan alasan mahukan perumahan di kawasan yang berhampiran sahaja. – BorneoToday


Kesihatan Rakyat Lebih Penting Daripada Pencapaian KPI

KOTA KINABALU: Kesejahteraan rakyat negeri ini adalah lebih penting daripada mencapai Petunjuk Prestasi Utama (KPI) yang ditetapkan Kementerian Pelancongan, Kebudayaan dan Alam Sekitar.

Menterinya Datuk Christina Liew berkata, ianya diutamakan berikutan dengan tindakan negara ini menghentikan pengeluaran visa kepada pelancong China khususnya dari Wilayah Wuhan serta Hubei akibat penularan wabak virus korona di negara berkenaan.

Pada Ahad lalu, kerajaan Persekutuan mengumumkan untuk menghentikan sementara mengeluarkan visa-visa kemasukan berkaitan kepada rakyat China dari Wuhan serta bandar-bandar di sekitar wilayah Hubei.

“Walaupun industri pelancongan negeri ini mampu bertahan berhadapan dengan beberapa wabak virus seperti SARS pada 2003 dan H1N1 pada 2009 sebelum ini, semuanya berjaya diatasi dengan kerjasama erat dari semua pemain industri pelancongan di sini.

“Kali ini kita tidak mahu mengambil risiko, saya juga sudah memaklumkan kepada semua hotel negeri ini untuk mengadakan saringan kesihatan dan menjaga kebersihan.

“Kepada pengusaha pelancongan khususnya untuk pelancong China yang sudah berada dalam negeri ini sebelum tindakan larangan perjalanan dikeluarkan, saya harap anda semua memantau kesihatan setiap pelancong anda,” katanya dalam satu kenyataan di sini.

Beliau berkata, walaupun tindakan larangan perjalanan yang dikeluarkan akan menjejaskan prestasi kewangan syarikat masing-masing tetapi usaha itu tepat dan akan diteruskan berdasarkan keputusan kerajaan.

Christina yang juga Timbalan Ketua Menteri berkata, dalam usaha mengawal penularan wabak virus korona di negeri ini, sejak 22 Januari lalu, Kementerian Kesihatan sudah menempatkan beberapa kaunter saringan kesihatan di ruangan ketibaan penerbangan antarabangsa ke Sabah.

Wabak virus konora menjadi tajuk utama laporan di seluruh dunia sejak penghujung tahun lalu yang mana kini ianya telah menyebabkan sebanyak 80 kematian dan sekurang-kurangnya 2,800 kes jangkitan di seluruh China.

Pada 23 Januari lalu, China turut menghentikan semua perjalanan rakyatnya pergi dan keluar dari Wuhan. Hari berikutnya negara itu turut mengenakan larangan perjalanan yang ketat terhadap tujuh lagi bandar utama di China.

Syarikat penerbangan negara ini juga membatalkan semua penerbangan mereka dari Wuhan ke Malaysia.


3 Rumah Setinggan Musnah Dalam Kebakaran

TAWAU : Tiga buah rumah setinggan musnah dalam kebakaran di Jalan Tawau Lama, dekat sini, petang tadi.

Bagaimanapun, tiada kemalangan jiwa dilaporkan berlaku dalam kebakaran yang berlaku kira-kira jam 4 petang.

Ketua Balai Jabatan Bomba dan Penyelamat Malaysia (JBPM) Tawau, Julius John Stephen Jr berkata, berkata pihaknya menerima panggilan pada jam 4.02 petang dan tiba di lokasi kejadian lima minit kemudian.

“Apabila tiba di lokasi, didapati tiga rumah jenis setinggan dengan keluasan masing-masing hampir 60 meter persegi sudah terbakar sepenuhnya.

“Anggota bomba kemudiannya menjalankan operasi memadam kebakaran dan api dapat dikawal pada 4.24 petang sebelum operasi ditamatkan sepenuhnya kira-kira sejam kemudian,” katanya dalam kenyataan di sini, malam ini.

Katanya, punca dan jumlah kerugian akibat kebakaran itu sedang disiasat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1 Maut 2 Cedera Parah Kemalangan Di Jalan Keningau-Sook

KENINGAU: Seorang maut manakala dua lagi cedera parah dalam kemalangan membabitkan dua buah kenderaan di Jalan Keningau-Sook, petang semalam.

Ketua Polis Daerah Keningau, Deputi Superitendan Nor Rafidah Kasim berkata nahas berlaku apabila sebuah kenderaan jenis Proton Persona yang dipandu seorang lelaki, bertembung dengan sebuah lori Isuzu, di Jalan Batu 18 Keningau – Sook, kira-kira 3.40 petang.

Pemandu Proton Persona, berusia lingkungan 30an, meninggal dunia di lokasi kejadian.

Menurut Nor Rafidah, siasatan awal mendapati ketika kejadian, kenderaan Proton Persona dipandu mangsa bergerak dari arah Jalan Keningau menuju ke Sook, sebelum hilang kawalan dan memasuki laluan bertentangan lalu bertembung dengan lori Isuzu berkenaan.

Akibat perlanggaran itu, mangsa tercampak keluar dari kenderaannya.


Bekas Ketua Menteri Beri Amaran Kerajaan Sabah Akan Bankrap

KOTA KINABALU: Bekas ketua menteri Sabah, Yong Teck Lee berkata kerajaan negeri pimpinan Warisan itu menuju kebankrapan kewangan kerana tidak cekap dan kebodohan politik.

Katanya, masalah kewangan yang dihadapi Kolej Universiti Yayasan Sabah hanya petunjuk masalah kewangan yang akan dihadapi kerajaan negeri tidak lama lagi.

“Ketidakcekapan pentadbiran Sabah, kegagalan menonjol untuk menangani kemerosotan ekonomi Covid-19 dan rancangan semberono pemimpin kerajaan untuk menggulingkan Perdana Menteri, Muhyiddin Yassin mencetuskan situasi buruk krisis ekonomi di Sabah.

“Kerajaan Sabah pimpinan Warisan juga lumpuh akibat ledakan konflik dalaman,” katanya dalam satu kenyataan sambil menambah keretakan dalam Pakatan Harapan berhubung isu calon perdana menteri turut memecah belahkan pakatan Warisan-PKR di negeri itu.

Presiden SAPP itu berkata, pendapatan Sabah tidak akan dapat menampung komitmen kewangan kerajaan dan dijangka mengalami defisit sebanyak RM806 juta kerana 2 pakej Covid-19 yang dilancarkan pada 25 Mac serta 18 Jun lalu.

Pendapatan Sabah diunjurkan berjumlah RM4,192 juta berbanding perbelanjaan RM4,143 juta, menyebabkan lebihan RM49 juta di bawah belanjawan negeri tahun ini.

“Semua sumber pendapatan utama Sabah dijangka berkurangan. Contohnya, disebabkan pengeluaran dan harga rendah, royalti minyak dijangka merosot daripada daripada anggaran RM1,700 juta kepada hanya RM1,100 juta.

“Begitu juga cukai jualan minyak sawit mentah yang dianggarkan merosot daripada RM852 juta kepada RM600 juta, serta disebabkan pembangunan yang tidak berkembang, hasil tanah akan merosot sekitar RM200 juta (daripada unjuran RM300 juta).”

Yong berkata, perkara lain yang akan terjejas termasuk hasil air (berkurangan daripada RM305 juta kepada RM250 juta), cukai perjudian (daripada RM60 juta kepada RM30 juta) dan cukai eksport makanan laut (daripada RM10 juta kepada sifar).

Katanya, hasil perkongsian 50% cukai pelancongan persekutuan juga sedikit saja.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tangkap Haziq Aziz Di KLIA2

Petaling Jaya: Polis menangkap Haziq Aziz yang mengaku dirinya dalam video seks sejenis mirip menteri yang tersebar di WhatsApp baru-baru ini.

Peguamnya, Ramesh Kumar berkata Haziq ditangkap polis di Lapangan Terbang Kuala Lumpur 2 petang tadi ketika mahu berlepas.

“Saya dalam perjalanan ke balai polis di sana,” katanya kepada FMT.

Pada Rabu, Haziq, seorang pegawai kepada Timbalan Menteri Industri Utama, Shamsul Iskandar Md Akin, mendakwa dirinya terbabit dalam satu video seks sejenis, dan menamakan Menteri Hal Ehwal Ekonomi, Azmin Ali sebagai pasangannya.

Azmin menafikan sekeras-kerasnya tuduhan yang cuba mengaitkannya dengan video seks itu dan akan mengambil tindakan undang-undang.

Semalam, Ketua Polis Negara, Abdul Hamid Bador dilaporkan berkata, pihaknya sudah membuka kertas siasatan berhubung kes video seks sejenis itu.

Katanya, polis akan memanggil beberapa individu bagi membantu siasatan kes itu dan mereka yang menyebarkan video itu boleh dikenakan tindakan.

Terdahulu, sumber berkata, bapa Haziq, Abdul Aziz Ibrahim memfailkan laporan orang hilang semalam, selepas mereka gagal mengesan kedudukannya.

Difahamkan, barang milik Haziq sudah dikeluarkan dari pangsapurinya di Kuala Lumpur.

Disebabkan itu, sumber berkata, keluarga Haziq yang bimbang dengan keselamatannya bertindak membuat laporan polis.

Katanya, Haziq menghubungi bapanya Selasa lalu untuk memaklumkan beliau akan ke Perancis kerana tugasnya.

Tetapi, keluarga Haziq terkejut apabila melihat rakaman pengakuannya mengadakan hubungan seks sejenis dengan individu didakwa mirip seorang menteri kanan.

Sumber yang rapat dengan Haziq dan keluarganya berkata, lelaki dalam video pengakuan itu tidak serupa Haziq disebabkan perbezaan dari segi muka dan badannya. – FMT


Tiga Lelaki Maut Kemalangan Di Sandakan

SANDAKAN: Tiga maut selepas kenderaan dinaiki terbabas sendiri dan merempuh pokok dalam kejadian di Jalan Lintas Sibuga, di sini, hari ini.

Dalam kejadian kira-kira jam 11.30 pagi itu, kenderaan jenis Proton Saga FLX berkenaan turut terputus sehingga dua mangsa tercampak keluar manakala seorang lagi tersepit di dalam kenderaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima makluman penemuan berkenaan pada jam 11.40 pagi.

Katanya, sepasukan lapan anggota dan pegawai bersama jentera dan van Unit Bantuan Perkhidmatan Kecemasan (ERMS) dikerahkan bergegas ke lokasi kejadian.

“Terdapat tiga mangsa lelaki terbabit dan dua daripadanya berada di luar kenderaan manakala seorang lagi tersepit.

“Pasukan bomba terus menjalankan operasi bagi mengeluarkan mangsa yang tersepit di dalam kenderaan malang berkenaan,” katanya dalam kenyataan media yang dikeluarkan, hari ini.

Menurutnya, semua mangsa kemudiannya disahkan meninggal dunia di lokasi kejadian oleh pasukan paramedik Kementerian Kesihatan Malaysia (KKM) yang yang turut hadir membantu.

Katanya, pasukan bomba terus melakukan pemeriksaan akhir sekitar kawasan bagi memastikan tiada kemerbahayaan lain sebelum operasi ditamatkan sepenuhnya pada jam 12.06 tengah hari. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pacuan Empat Roda Terbakar Selepas Kemalangan

TAWAU; 22 APRIL 2020 (Rabu): Sebuah pacuan empat roda (jip) terbakar dan mengalami kerosakan keseluruhan kenderaan selepas terbabas sendiri dan terbakar dalam kejadian di batu 7 Jalan Apas, petang kelmarin.

Ketua Polis Daerah Tawau, ACP Peter Anak Umbuas dalam kenyataannya berkata, bagaimanapun pemandu jip berkenaan (lelaki) tidak mengalami sebarang kecederaan.

Beliau berkata, kemalangan berlaku kira-kira pukul 6.45 petang ketika jip berkenaan dalam perjalanan dari Batu 10 menghala ke Taman Megah Jaya.

Hasil siasatan mendapati, semasa sampai di lokasi kemalangan, pemandu jip berkenaan telah hilang kawalan pemanduan di kawasan laluan jalan berselekoh menyebabkan jip terbabas ke pembahagi jalan dan terlanggar sebatang tiang lampu.

Kenderaan (jip) berkenaan musnah dan hangus keseluruhannya apabila mula terbakar selepas 20 minit berlaku kemalangan tersebut.

ACP Peter berkata, Kebakaran kenderaan tersebut dapat dikawal dan api berjaya dipadamkan selepas dipadamkan dengan bantuan pihak Bomba Tawau. Katanya, kes tersebut disiasat dibawah Rule 10 LN 166/59.


Sabah Umum Pakej Bantuan COVID-19 Fasa Ke-2 RM240 Juta

KOTA KINABALU: Kerajaan Sabah hari ini mengumumkan peruntukan Pakej Bantuan COVID-19 fasa kedua bertemakan ‘Sabah New Deal’ bernilai RM240 juta bagi membantu mengaktifkan, memulih dan menyuburkan kembali sektor ekonomi negeri yang terjejas berikutan pandemik virus itu.

Ketua Menteri Datuk Seri Mohd Shafie Apdal berkata peruntukan itu, yang merupakan kesinambungan kepada Pakej Bantuan COVID-19 Sabah fasa pertama berjumlah RM670 juta diumumkan pada 25 Mac lepas, juga bertujuan memperkasakan lagi ekonomi digital di negeri ini.

Menurutnya, keseluruhan jumlah peruntukan yang disediakan bagi bantuan COVID-19 di bawah fasa satu dan ‘Sabah New Deal’ berjumlah RM910 juta.

Beliau berkata pakej bantuan itu dirangka dengan tiga objektif utama bagi mendepani cabaran suasana ekonomi merudum dan tidak menentu sekali gus memastikan ia seiring dengan langkah ke hadapan untuk beralih kepada amalan kebiasaan baharu.

“Tiga objektif itu ialah mempercepat transformasi kepada ekonomi digital, memanfaat dan memperluaskan peluang ekonomi dalam bidang agromakanan dan memperkasakan sumber manusia serta menjana peluang pekerjaan baharu,” katanya ketika mengumumkan pakej berkenaan di Pusat Pentadbiran Negeri Sabah, di sini.

Mohd Shafie berkata kerajaan negeri serius dalam mempercepatkan inisiatif transformasi digital di Sabah dan usaha itu akan dimulakan dengan melaksanakan Program Digitalisasi Kerajaan Negeri bagi meningkatkan lagi kualiti, kapasiti dan kecekapan sistem penyampaian perkhidmatan awam negeri ini.

Justeru, kerajaan negeri memperuntukkan sebanyak RM35 juta untuk menaik taraf kesemua pelayan komputer kerajaan dengan menyediakan kelengkapan, peralatan serta aplikasi digital terkini termasuk penyediaan internet jalur lebar berkelajuan tinggi di bangunan pejabat kerajaan negeri, katanya.

Beliau berkata sejumlah RM60 juta diperuntukkan bagi menggalakkan sektor swasta termasuk pengusaha Perusahaan Kecil dan Sederhana (PKS) di Sabah beralih kepada urus niaga ekonomi digital.

Daripada jumlah itu, RM50 juta adalah bagi membantu mengukuhkan rantaian nilai serta logistik berkaitan, manakala selebihnya untuk membangunkan platform e-Dagang Berpusat Sabah.

Ketua Menteri berkata, kerajaan negeri turut menyalurkan bantuan untuk sektor pertanian ke arah memperluaskan lagi peluang ekonomi dalam bidang agromakanan termasuk memberi peruntukan RM25 juta bagi pinjaman tanpa faedah kepada pengusaha bidang tersebut, dengan pembayaran pertama hanya perlu dibuat pada Januari 2021 dan berakhir pada Disember tahun sama.

“Selain itu, sejumlah RM13.21 juta diperuntukkan bagi mewujudkan enam Pusat Pengumpulan dan Pemasaran Hasil Tani iaitu di Sipitang, Keningau, Kota Marudu, Lahad Datu, Kundasang, Ranau dan Telupid.

“RM21.15 juta diperuntukkan bagi meningkatkan kapasiti sekali gus menaik taraf kemudahan pemasaran dan logistik Sabah Fish Marketing Sdn Bhd,”katanya.

Mohd Shafie berkata kerajaan negeri turut memperuntukkan sebanyak RM20 juta kepada Kementerian Pelajaran dan Inovasi Sabah untuk memperkasa dan melatih semula para pekerja yang telah kehilangan pekerjaan termasuk mereka yang menganggur dan sedang mencari kerja.

Menurutnya, kerajaan negeri turut merangsang pemulihan sektor pelancongan yang terjejas teruk sejak penularan COVID-19, dengan memperuntukan RM5 juta bagi insentif perjalanan dan geran dipadankan bagi program Perjumpaan, Insentif, Persidangan dan Acara, selain menyediakan geran khas RM10 juta bagi menaik taraf kemudahan destinasi pelancongan.

Bagi menggalakkan pelancongan domestik, diskaun sebanyak 50 peratus turut diberi ke atas bayaran masuk di semua destinasi pelancongan diuruskan kerajaan negeri seperti Taman-Taman Sabah; Galeri Seni Sabah; dan Lembaga Kebudayaan Sabah untuk tempoh 6 bulan selepas dibenarkan beroperasi semula, katanya.

Selain itu, kesulitan dihadapi para pengusaha PKS turut diberi perhatian menerusi bantuan tambahan kerajaan negeri merangkumi pengurangan sewa bangunan perindustrian dan premis perniagaan milik Perbadanan Pembangunan Ekonomi Sabah (SEDCO), Taman Perindustrian Kota Kinabalu dan Industri Kluster Kelapa Sawit, Lahad Datu sebanyak 30 peratus bagi tempoh enam bulan.

Mohd Shafie berkata kerajaan negeri turut bersetuju dengan keputusan SEDCO untuk menangguhkan pembayaran pinjaman pengusaha PKS selama enam bulan bagi membantu meringankan beban kewangan mereka.

Kerajaan negeri turut menyediakan geran RM20 juta untuk menaik taraf perusahaan mikro dan industri kotej di luar bandar.

Beliau berkata menerusi pakej itu, usaha merangsang sektor hartanah turut diberi perhatian dengan menggalakkan pembelian hartanah kediaman melalui Program Sabah Rumah Keduaku dan penangguhan pembayaran 50 peratus bagi premium tukar syarat guna tanah.

Penangguhan bayaran balik pinjaman skim pinjaman perumahan untuk golongan berpendapatan rendah dan skim pinjaman rumah panjang selama enam bulan turut diberi yang memanfaatkan seramai 584 orang peminjam melibatkan bayaran balik bulanan RM600,000, katanya.

Kerajaan negeri juga akan memperuntukkan sebanyak RM30 juta bagi tujuan menyokong usaha berterusan membendung dan menangani penularan COVID-19 di Sabah, katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UPKO Lebih Besar Daripada Individu – Ewon Benedick

KOTA KINABALU: Naib Presiden Parti Pertubuhan Kinabalu Progresif Bersatu (UPKO), Datuk Ewon Benedick menyifatkan parti UPKO lebih besar daripada mana-mana pemimpin atau individu di dalam parti.

Katanya, beliau mengakui peletakan jawatan atau pemergian mana-mana rakan pimpinan pastinya akan meninggalkan kesan.

“Mereka yang meninggalkan parti menyatakan hilang kepercayaan kepada pucuk pimpinan. Tetapi saya berpendapat, mana-mana pemimpin kanan harus menjadi sebahagian daripada hala tuju parti.

“Presiden adalah kapten tetapi kita semua adalah ahli pasukan dan berhak mempersembahkan kepada ahli atau rakyat bagaimana parti ini boleh menjadi platform kepimpinan yang sewajarnya,” katanya dalam kenyataan hari ini.

Ewon yang juga Menteri Pembangunan Luar Bandar Sabah berkata, perbezaan pendapat adalah normal dalam mana-mana organisasi.

“Saya juga pernah menyatakan pandangan yang agak unik dan berbeza daripada kepimpinan kanan, tetapi saya tidak pernah meninggalkan parti.

“Sebaliknya saya cuba berusaha mencetuskan keunikan tersendiri sesuai dengan objektif parti dan kita sentiasa boleh menguruskan perbezaan pendapat melalui parti.

“Tiada yang sempurna kerana kepimpinan adalah sesuatu yang dinamik dan pembelajaran sepanjang masa,” katanya.

Ewon berkata, banyak dasar baharu kerajaan negeri sudah dicapai dan dilaksanakan yang juga diperjuangkan oleh UPKO selama ini.

Justeru, beliau juga menyifatkan kenyataan Datuk Limus Jury yang juga Ahli Dewan Undangan Negeri (Adun) Kuala Penyu dalam satu sidang media semalam menyatakan UPKO tidak konsisten di dalam perjuangan adalah kurang tepat.

Ewon menegaskan UPKO akan terus menyokong kepimpinan Datuk Seri Mohd Shafie Apdal sebagai Ketua Menteri Sabah dan sama-sama menguruskan negeri ini.

Dua wakil rakyat UPKO Datuk Limus Jury dan Datuk James Ratib masing-masing mengumumkan keluar parti berkuat kuasa serta-merta, semalam.

Limus adalah Ahli Dewan Undangan Negeri (Adun) Kuala Penyu manakala James Adun Sugut. – HMetro


COVID-19: Dua Kematian Dicatat Hari Ini, 109 Kes Positif Baharu

PUTRAJAYA: Pusat Kesiapsiagaan dan Tindak Cepat Krisis Kebangsaan (CPRC) melaporkan dua lagi pertambahan kes kematian berkaitan wabak Covid-19 dan 109 kes positif baharu, setakat 12 tengah hari ini.

Ketua Pengarah Kesihatan, Datuk Dr Noor Hisham Abdullah berkata, peningkatan itu menjadikan jumlah kumulatif kematian adalah 67 kes manakala jumlah keseluruhan kes sebanyak 4,228 kes.

Menurutnya, seramai 72 pesakit menerima rawatan di Unit Rawatan Rapi (ICU) dengan 43 memerlukan bantuan pernafasan.

“Dukacita dimaklumkan, kes kematian ke-66 (kes ke-2,798) adalah lelaki tempatan 59 tahun dan mempunyai latar belakang penyakit autoimun dan beberapa penyakit kronik. Beliau mempunyai sejarah menghadiri perhimpunan di Seri Petaling.

“Beliau dirawat di Hospital Melaka pada 31 Mac dan disahkan meninggal dunia 5 pagi tadi.

“Kes kematian ke-67 (kes ke-2,864) iaitu wanita tempatan berusia 23 tahun dan mempunyai latar belakang penyakit tiroid. Beliau mempunyai sejarah kontak rapat dengan dua kes positif (kes ke-2,469 dan kes ke-2470) serta generasi kelima persidangan gereja di Kuching, Sarawak.

“Bagaimanapun, beliau bukan peserta persidangan itu. Beliau dirawat di Hospital Umum Sarawak pada 30 Mac dan disahkan meninggal dunia pada 9.42 pagi tadi,” katanya pada sidang media harian Covid-19 di Putrajaya, hari ini.

Selain itu, Dr Noor Hisham berkata, seramai 121 pesakit dibenarkan discaj hari ini dengan jumlah keseluruhan pesakit sembuh daripada jangkitan itu seramai 1,608 orang bersamaan 38 peratus.

#COVID19Malaysia Status terkini 9 April 2020. Kes baru 109 Keseluruhan 4,228ICU 72 (termasuk 43 bantuan alat pernafasan) Kes sembuh 121 Kes keseluruhan 1,608 (38.03%)Kes kematian terbaru 2 Keseluruhan 67 kematian (1.58%) pic.twitter.com/1fmiKutrbq


“Aksi Di Sandakan Bukan Pertama Kali”… – Dakwaan Terbaru Haziq

Haziq Abdul Aziz, pemuda yang mengakui dirinya terlibat dalam video hubungan sejenis yang dikaitkan dengan seorang menteri kabinet mendakwa aksi seks di sebuah bilik hotel di Sandakan, Sabah bukan kali pertama berlaku.

Pemuda itu yang juga setiausaha sulit kanan seorang timbalan menteri menerusi satu posting di Facebooknya, pada Khamis, mendakwa perbuatan sama pernah dilakukan sebanyak tiga kali sebelum video terbaharu terbongkar awal pagi Rabu.

“Pertama sekali di Grand Continental Kuching tiga tahun yang lalu, kemudian di Pullman Kuching semasa Pemilihan Parti pada Oktober tahun lepas.

“Kami melakukannya semula di Grand Hyatt KL semasa kamu berkhidmat sebagai Menteri Pengiring kepada Sultan Brunei pada Mac tahun ini dan pertemuan baru-baru ini di Fourpoint Sandakan bulan lepas,” katanya. – mStar


Indonesia Berterima Kasih Kepada Malaysia Selamatkan Nelayan Republik Itu

TAWAU: Pihak berkuasa Indonesia hari ini menzahirkan penghargaan kepada Malaysia kerana kejayaan mengkoordinasi operasi mencari dan menyelamat (SAR)  empat nelayan warga republik itu yang tersasar ke laut Tanjung Saima dekat sini semalam selepas dipukul ombak kuat.

Wakil Indonesia, Komandan Pos TNI Sei Nyamuk, Letda Laut Juharisman Joyosantoso mengucapkan terima kasih khususnya kepada Pasukan Polis Marin (PPM) atas kerjasama operasi berkenaan.

“Penghantaran mereka (nelayan) kepada kami (Indonesia) bukti kerjasama dengan Malaysia bukan hanya di atas meja tetapi diterjemahkan seperti yang dilakukan kedua-dua pihak,” katanya.

Juharisman berkata demikian selepas upacara penyerahan nelayan berkenaan, di perairan sempadan Malaysia-Indonesia di perairan Sungai Nyamuk, hari ini.

Dalam pada itu Konsulat Republik Indonesia di Tawau, Iskandar Abdullah berkata, kerjasama dalam aspek keselamatan wajar diteruskan pada masa hadapan.

“Terima kasih melancarkan urusan termasuk turut memberi akses untuk mengesahkan sama ada nelayan yang diselamatkan ini adalah warganegara Indonesia,” katanya lagi.

Semalam, PPM menyelamatkan empat nelayan berusia antara 35 hingga 70 tahun, selepas dua bot dinaiki dihanyutkan sehingga ke kawasan Laut Tanjung Saima, Tawau, Sabah pada 10 pagi.

Nelayan itu dikenali sebagai Ariffin Manja, Amboktuo Codong, Saleh Atass dan Ambar Arba yang kesemuanya dari Kampung Sungai Nyamuk, Pulau Sebatik, Indonesia.

Sementara itu Pegawai Pemerintah PPM Tawau, Deputi Superintendan Mohd Nazari Ismail berkata sebelum penyerahan pada hari ini, kesemua nelayan itu terpaksa ditahan mengikut Standard Prosedur Operasi (SOP) undang-undang Malaysia.

“Mereka (nelayan) ini telah memasuki perairan kita sebab itu kita kena melakukan siasatan dahulu sama ada mereka ini nelayan atau penjenayah,” katanya lagi.

Hasil pemeriksaan lanjut, katanya kedua bot dinaiki nelayan itu didapati benar mereka  hanyut hingga ke perairan Malaysia selepas dipukul ombak kuat ketika menangkap ikan di perairan Indonesia.

Salah seorang nelayan yang diselamatkan, Saleh, 70, berkata keempat-empat mereka menerima layanan baik sepanjang berada di bawah jagaan PPM.

“Terima kasih PPM, terima kasih Malaysia, kami bukan sahaja diselamatkan tetapi kami diberi perlindungan dan makanan sewajarnya sepanjang kami ditahan untuk siasatan,” katanya

Bagi Saleh, mereka tidak berniat untuk memasuki perairan Malaysia dan hanya mahu memukat ikan di perairan Indonesia, sebelum bot dihanyutkan.


RON95, RON97 naik 6 sen, diesel naik 12 sen

PUTRAJAYA: Harga runcit bahan api bagi petrol RON97, RON95 dan diesel masing-masing dinaikkan antara enam hingga 12 sen seliter mulai tengah malam ini untuk tempoh 19 hingga 25 Januari ini.

Kementerian Kewangan dalam kenyataan hari ini menetapkan, harga bahan api bagi RON97 dinaikkan sebanyak 6 sen pada RM2.28 seliter, RON95 (RM1.98 seliter) dan diesel pula dinaikkan sebanyak 12 sen kepada RM2.17 seliter.

Menurutnya, harga baru itu ditetapkan berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Kenaikan ini adalah berikutan harga produk petroleum yang diproses (refined product) di pasaran dunia yang menunjukkan trend peningkatan berbanding minggu sebelumnya iaitu daripada AS$60 setong kepada AS$63 setong bagi petrol RON95 dan daripada AS$68 setong kepada AS$72 setong bagi diesel,” katanya.

Pada minggu sebelumnya iaitu bagi tempoh (12 hingga 18 Januari), harga runcit petrol RON97 ditetapkan pada RM2.22 seliter, RON95 pada harga RM1.92 seliter dan diesel pula adalah RM2.05 seliter.

Pengguna mula menikmati harga lebih rendah bagi bahan api itu sejak 5 Januari lalu apabila kerajaan menetapkan harga runcit RON97, RON95 dan diesel diturunkan antara 14 hingga 27 sen.

Malah, bagi tempoh minggu kedua (12 hingga 18 Januari), harga runcit bagi RON97 dan RON95 diturunkan satu sen lagi kepada RM2.22 dan RM1.92 seliter manakala, diesel pula dinaikkan satu sen kepada RM2.05 seliter. – Berita Harian


Kibar Bendera Putih, Pekerja Kilang Di Sipitang Tuntut Penjelasan Gaji Tak Dibayar

KOTA KINABALU : Seramai 1,182 pekerja kilang di sebuah syarikat industri perkayuan di Sipitang merayu supaya majikan dan kerajaan negeri memberi penjelasan berhubung status pembayaran gaji mereka yang tidak diterima sejak tiga bulan lalu.

Disebabkan keadaan itu, pekerja syarikat terbabit terpaksa menaikkan bendera putih kerana bukan sahaja tiada pendapatan malah terputus bekalan makanan serta keperluan harian yang lain.

“Kami amat tertekan terutama dari segi kewangan. Walaupun ada bantuan disalurkan seperti bakul makanan tetapi kami juga memerlukan wang tunai untuk membeli keperluan lain.

“Jika gaji dibayar, sekurang-kurangnya dapatlah kami beli atau tambah apa yang diperlukan seperti lampin dan susu untuk anak-anak,” katanya Sinar Harian pada Isnin.

Menurutnya, semua pekerja di syarikat itu memerlukan penjelasan daripada pihak majikan dan kerajaan negeri berhubung status pembayaran gaji mereka.

“Disebabkan tidak menerima apa-apa penjelasan ditambah pula sebelum ini kawasan kami dikenakan Perintah Kawalan Pergerakan Diperketatkan (PKPD) menyebabkan kami mula menaikkan bendera putih pada awal bulan ini.

“Semua penghuni di sini terjejas dengan keadaan ini menyebabkan kami terpaksa mengangkat bendera putih,” katanya.

Sementara itu, Setiausaha Agung Persatuan Pekerja-Pekerja Industri Perkayuan Sabah, Engrit Liaw berkata, hampir 2,000 orang membabitkan keluarga pekerja syarikat itu terjejas akibat isu tiada gaji sepanjang tempoh tiga bulan.

“Kami sudah berusaha berhabis-habisan untuk dapatkan penjelasan daripada kerajaan negeri termasuk ketua menteri dan tiga timbalannya mengenai masalah ini.

“Namun sehingga kini tiada yang datang menjelaskan kepada pekerja berhubung status tiga bulan gaji terbabit menyebabkan pekerja dalam dilema dan akhirnya mereka angkat bendera putih,” katanya.

Beliau berkata, pekerja syarikat itu semakin putus harapan apabila setiap hujung bulan mereka memeriksa akaun bank namun tiada sebarang pembayaran dibuat.

“Biasanya pada 29 atau 30 hari bulan mereka akan menerima gaji dan apabila tiba harinya, mereka sanggup beratur panjang di bank tetapi akhirnya tiada gaji yang masuk.

“Tidak ada makluman, itu yang menjadi kemarahan pekerja sehingga kami terpaksa menghantar surat kepada pelbagai pihak untuk mendapat perhatian berhubung isu ini,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Tiket Percuma – SAFA

KOTA KINABALU: Persatuan Bola Sepak Sabah (SAFA) menafikan akan memberikan tiket percuma bagi menyaksikan perlawanan Liga Perdana antara Sabah dengan Kelantan di Stadium Likas, di sini, malam esok.

Mengesahkan perkara itu, Setiausaha Agung SAFA, Andrew Majanggim berkata ia adalah maklumat palsu yang disebarkan oleh pihak yang tidak bertanggungjawab.

“Tiket bagi menyaksikan perlawanan itu akan dijual dengan harga seperti biasa iaitu RM25 bagi tempat duduk di kawasan berbumbung dan RM15 bagi tempat duduk kawasan terbuka. Tiket akan dijual di kaunter tiket Stadium Likas bermula jam 8 pagi esok,” katanya.

Dalam kenyataan yang tular di media sosial itu hari ini, kononnya tiket percuma akan diberikan bagi menyaksikan perlawanan antara Sabah dan Kelantan sempena meraikan kejuaraan skuad Tambadau dalam saingan Liga Perdana.

Sementara itu, Andrew berkata penyampaian trofi kejuaraan Liga Perdana kepada pasukan Sabah akan diadakan selepas perlawanan berkenaan yang akan bermula pada jam 9 malam.

Yang di-Pertua Negeri Sabah, Tun Juhar Mahiruddin dan Ketua Menteri Sabah, Datuk Seri Mohd Shafie Apdal dijangka hadir bagi menyaksikan perlawanan dan sekali gus menyempurnakan penyampaian piala berkenaan.


Wang Zakat “Harus” Diberi Kepada Bukan Islam Di Sabah

KOTA KINABALU, 7 Nov: Fatwa mengenai pengagihan wang zakat untuk orang bukan Islam di Sabah telah dikeluarkan sejak lima tahun lalu namun pelaksanaannya bergantung kepada keadaan khusus dengan mengambilkira kutipan zakat dan keutamaan adalah masyarakat Islam.

Menjelaskan perkara itu, Mufti Sabah Datuk Bungsu Aziz Jaafar berkata berdasarkan fatwa itu, hukum untuk memberikan zakat kepada orang bukan Islam di negeri ini adalah “harus” tetapi bergantung kepada sesuatu keadaan penerima itu.

“Kita sudah keluarkan fatwa lima tahun lalu bahawa pengagihan zakat itu kepada yang memerlukan termasuk asnaf fakir atau miskin, walaupun bukan Islam dibolehkan (menerima zakat).

“Dalam fatwa itu kita telah meluaskan tafsiran muallaf kepada bukan Islam, yang termasuk asnaf muallaf ini ialah bukan Islam dan mereka boleh diberikan zakat tetapi mengikut kes,” katanya ketika ditemui pada majlis tilawah Al-Quran peringkat negeri Sabah, di Wisma Muis di sini hari ini.

Bungsu Aziz berkata demikian ketika diminta mengulas mengenai pandangan Ahli Parlimen Port Dickson, Datuk Seri Anwar Ibrahim baru-baru ini mengenai pengagihan zakat kepada orang bukan Islam di negara ini.

Beliau bagaimanapun berkata dari segi pengagihan itu adalah bergantung kepada Pusat Zakat dan bagi mengelakkan kekeliruan dalam kalangan masyarakat di negeri ini, mereka perlu rujuk kepada fatwa mengenai perkara itu.

Sementara itu, Pembantu Menteri Undang-Undang dan Hal Ehwal Anak Negeri Datuk Uda Sulai berkata bangunan Perpustakaan Islam yang terletak di perkarangan Masjid Negeri dijangka akan mula beroperasi pada tahun depan.

Beliau berkata bangunan itu telah siap dan perlu melalui beberapa prosedur sebelum diserahkan kepada Majlis Ugama Islam Sabah (MUIS) yang akan menempatkan galeri kaligrafi Islamik serta buku dan kitab berkaitan agama dari seluruh dunia.

Bangunan itu mula dibina pada 2016 dengan kos bernilai RM3 juta.


9 bulan dah berlalu, mana bantuan ?

Bagi ibu tunggal, Siti Rokaya Mohd Alip, 55, sambutan Aidilfitri tahun ini mungkin hambar berikutan rumah yang didiami sejak tahun lalu belum dibaiki.

Rumah ibu kepada lima anak itu yang terletak di Projek Perumahan Rakyat (PPR) Batu Sapi, Sandakan, Sabah, antara lima kediaman yang rosak teruk apabila sebahagian bumbungnya diterbangkan angin kencang dalam kejadian Ogos tahun lalu.

Siti Rokaya berkata, tiada pembaikan dilakukan sejak sembilan bulan lalu menyebabkan beliau masih menumpang di rumah anaknya.

Biarpun tidak tinggal di rumah itu mereka masih terpaksa membayar sewa rumah sebanyak RM170 sebulan kepada Majlis Perbandaran Sandakan (MPS) kerana bimbang dikenakan bayaran berganda atau tindakan rumah dikunci.

“Selepas sembilan bulan, bukan saja lantai rumah rosak, dinding bocor terkena air, malah rumah saya turut dimasuki pencuri yang menceroboh menerusi bumbung yang rosak.

“Mahu angkat semua barang berpindah ke rumah anak, ia hanya akan menyebabkan rumah anak semakin sesak. Tahun ini saya merancang menyambut Aidilfitri di rumah sendiri, namun tidak kesampaian,” katanya ketika ditemui di sini, hari ini.

Siti Rokaya berkata, selepas penyerahan kunci rumah tahun lalu, beliau cuma sempat mendiami rumah itu selama tiga bulan sebelum kejadian angin kencang yang menyebabkan lima rumah membabitkan dua blok rosak.

“Mujurlah anak ada rumah untuk saya tumpang. Kalau tidak, mungkin terpaksa menyewa di tempat lain. Kami harap pembaikan rumah disegerakan kerana kami masih membayar sewa rumah,” katanya.

Sementara itu, Siti Nurhuda Ibrahim, 52, berkata, mereka sudah berpindah sebanyak tiga kali sejak rumah mereka rosak dengan yang terakhir ditempatkan di lot kedai PPR berkenaan.

Katanya, barangan yang ditinggalkan di rumah termasuk perabot kini rosak kerana sering terdedah hujan dan panas.

“Kami tiada pilihan selain terpaksa bersesak dengan anak, menantu dan cucu untuk sambut Aidilfitri di sini nanti. Pihak berkuasa perlu segerakan pembaikan kerana keadaan ini membebankan kami,” katanya. – Harian Metro


275 Pendatang Tanpa Izin (PTI) Warga Filipina Dari Tawau Dihantar Pulang Melalui Pelabuhan Sandakan

275 PATI WARGA FILIPINA DARI PTS TAWAU DIHANTAR PULANG MELALUI PELABUHAN SANDAKAN

SANDAKAN: Majlis Keselamatan Negara Negeri Sabah telah membuat pengusiran PATI berjumlah 275 orang dari Pusat Tahanan Sementara Tawau dan 20 orang tahanan dari Pusat Tahanan Sibuga melalui Pelabuhan Sandakan pada 19 Jun 2019.

Sehingga 19 Jun 2019, jumlah PATI yang telah dihantar pulang sepanjang tahun 2019 adalah seramai 6061 orang. Ini menjadikan jumlah keseluruhan penghantaran pulang PATI sejak tahun 1990 adalah 584,086 orang.

MKN Sabah akan meneruskan operasi penghantaran pulang PATI demi keselesaan dan keselamatan rakyat Sabah. – MKN SABAH


Sabah Catat 53 Kes Baharu COVID-19, Terendah Sejak Oktober

KOTA KINABALU: Sabah hanya mencatatkan 53 kes baharu positif COVID-19 hari ini, terendah dalam tempoh lima bulan sejak Oktober lalu.

Daripada jumlah itu, sebanyak 11 kes direkodkan di Nabawan, iaitu yang tertinggi hari ini, diikuti Keningau dengan lapan kes dan Sandakan serta Tawau, masing-masing lima kes.

Jurucakap COVID-19 Sabah, Datuk Masidi Manjun, berkata Kota Kinabalu hanya mencatatkan satu kes baharu hari ini, terendah direkodkan di ibu negeri setakat ini.

Selain itu, katanya, Kota Marudu, Sipitang, Pitas dan Tenom turut mencatatkan satu kes, manakala 10 daerah tiada kes.

“Hari ini, hanya satu daerah mencatatkan kes dua angka, manakala 16 daerah mencatatkan satu angka, diikuti 10 daerah tanpa sebarang kes.

“Bilangan daerah dalam Zon Kuning juga bertambah kepada 13 daerah, diikuti dua daerah dalam Zon Jingga dan satu Zon Hijau, manakala 11 daerah dalam Zon Merah,” katanya dalam kenyataan perkembangan COVID-19 Sabah, di sini, malam ini.

Katanya, peningkatan daerah dalam Zon Kuning berikutan perubahan zon bagi daerah Papar dan Putatan daripada jingga ke kuning.

Sementara itu, Masidi yang juga Menteri Kerajaan Tempatan dan Perumahan negeri, berkata seramai 85 pesakit COVID-19 sembuh hari ini, manakala seramai 714 orang masih dirawat.

“Ia merangkumi 250 orang di hospital, 459 orang di Pusat Kuarantin dan Rawatan Berisiko Rendah (PKRC) awam dan lima orang lagi di Pusat Tahanan Sementara (PTS). Bilangan pesakit COVID-19 dalam Unit Rawatan Rapi (ICU) ialah 33 orang dengan 15 orang memerlukan alat bantuan pernafasan,” katanya.

Jumlah pesakit masih dirawat, katanya, mewakili 14.26 peratus penggunaan katil daripada 5,008 unit katil yang disediakan untuk pesakit COVID-19 di Sabah, setakat ini.

Dalam pada itu, Masidi berkata, aktiviti pelancongan dari Sutera Harbour ke Pulau Mantanani di perairan ibu negeri dibenarkan dengan prosedur operasi standard (SOP) Kementerian Pelancongan, Kebudayaan dan Alam Sekitar negeri bermula esok. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Takkan ku sebut nama pengganas – Ardern

CHRISTCHURCH: Perdana Menteri New Zealand, Jacinda Ardern berikrar untuk tidak lagi menyebut nama pengganas yang menyerang dua masjid di Christchurch ketika menyempurnakan pembukaan sesi parlimen dengan ucapan ‘Assalamualaikum’, hari ini.

“Dia akan dikenakan mengikut undang-undang sepenuhnya di New Zealand. Dia melakukan banyak perkara daripada tindakan ganasnya, yang menyebabkan dia terkenal.

“Sebab itu, anda tidak akan mendengar saya menyebut namanya. Dia adalah pengganas. Dia adalah penjenayah. Dia adalah seorang pelampau. Apabila saya bercakap, namanya tidak akan disebut.

“Saya merayu kepada anda: Sebutlah semua nama mereka yang sudah mati dan bukan nama orang yang mengambil nyawa mereka,” katanya kepada sidang parlimen mengenai warga Australia berusia 38 tahun yang didakwa atas tuduhan membunuh itu.

Dengan berpakaian serba hitam, perdana menteri berusia 38 tahun itu menyampaikan ucapan simbolik kepada dunia Islam.

“Wa alaikum salaam wa rahmatullahi wa barakatuh,” katanya. – AFP


Sokongan Kepada Ismail Sabri Bersyarat – Muhyiddin

KUALA LUMPUR: Perikatan Nasional (PN) sebulat suara bersetuju untuk mencalonkan Datuk Seri Ismail Sabri Yaakob sebagai Perdana Menteri kerajaan PN yang baharu secara bersyarat.

Pengerusi PN, Tan Sri Muhyiddin Yassin berkata, semua 50 Ahli Dewan Rakyat dari parti gabungan PN, iaitu 31 Ahli Dewan Rakyat Parti Pribumi Bersatu Malaysia (Bersatu), 18 Pas dan seorang daripada Parti Solidariti Tanah Airku Rakyat Sabah (Star) sudah menyerahkan Akuan Bersumpah ke Istana Negara, semalam.

Katanya, empat ahli Dewan Rakyat bebas yang menyokong PN juga berbuat demikian.

Antara syarat itu ialah sekiranya dilantik sebagai Perdana Menteri oleh Yang di-Pertuan Agong, Ahli Parlimen Bera itu hendaklah memastikan ahli Jemaah Menteri yang bakal dilantik nanti terdiri daripada mereka yang berintegriti, beramanah dan bebas daripada sebarang pertuduhan jenayah di mahkamah.

Katanya, kerajaan PN di bawah pimpinan beliau juga mestilah meneruskan amalan menghormati prinsip pengasingan kuasa, melindungi kebebasan badan kehakiman dan menjunjung konsep Raja Berperlembagaan.

“Saya berharap proses pelantikan Perdana Menteri yang baharu dapat berjalan lancar dan dimuktamadkan dalam masa terdekat menurut kehendak Perlembagaan Persekutuan.

“Selaku Pengerusi PN, saya akan meneruskan khidmat bakti kepada rakyat dan mempersiapkan parti bagi menghadapi Pilihan Raya Umum ke-15 apabila tiba masanya,” katanya dalam satu kenyataan hari ini.

Muhyiddin berkata, beliau juga sudah berunding dengan pimpinan parti Gabungan Parti Sarawak dan Parti Bersatu Sabah yang membentuk kerajaan PN sebelum ini untuk mengambil ketetapan yang sama.

“Keputusan ini dibuat demi menjamin kesinambungan dasar-dasar kerajaan PN yang sedang menumpukan kepada usaha memerangi Covid-19 dan memulihkan negara sehingga tiba masa yang sesuai untuk diadakan PRU bagi mengembalikan mandat kepada rakyat,” katanya. – HMetro


COVID-19: Sabah Catat Rekod Tertinggi, 10,553 Jemaah Tabligh Diperiksa, 513 Positif

KUALA LUMPUR: Seramai 10,553 ahli jemaah tabligh yang hadir perhimpunan di Masjid Jamek Seri Petaling sudah diperiksa.

Sebanyak 4,986 sampel diambil dan 513 disahkan positif COVID-19 sehingga tengah malam tadi.

Ketua Pengarah Kesihatan, Datuk Noor Hisham Abdullah berkata, daripada jumlah itu seorang jemaah berusia 34 tahun meninggal dunia pada Isnin lalu.

“Kementerian Kesihatan menyeru ahli jemaah tabligh yang belum tampil untuk pemeriksaan segera berbuat demikian,” katanya dalam satu kenyataan di Facebook beliau di sini, hari ini.

Berdasarkan maklumat terkini kes pengesanan kluster kes COVID-19 bagi taburan kes Jord Qudama dan Ulama Malaysia 2020 di Masjid Jamek Sri Petaling sehingga semalam, seramai 10,650 peserta tabligh dikesan membabitkan 40 markas.

Daripada jumlah itu, 10,553 sudah diperiksa dengan 4,986 sampel diambil dan 2,559 disahkan negatif manakala 513 positif.

Jadual itu juga menunjukkan seramai 659 sudah dimasukkan ke hospital manakala 6,627 di dalam pemantauan di rumah masing-masing.

Daripada keseluruhan kes itu, sebanyak 109 dicatatkan di Perlis dengan tujuh orang disahkan positif, sebanyak 323 diperiksa di Kedah dengan 31 kes positif; 143 kes di Pulau Pinang dan 28 kes positif, Perak (577 kes diperiksa, 28 kes positif) dan Selangor (1,924 diperiksa, 40 positif).

Seramai 262 diperiksa di Negeri Sembilan dengan 33 kes positif; Melaka (371 diperiksa, 17 positif);Johor (1,276 diperiksa, 53 positif); Pahang (894 diperiksa, 29 positif); Terengganu (364 diperiksa, 10 positif); Kelantan (614 diperiksa, 28 positif), Sarawak (656, 38 positif); Sabah (1,805 diperiksa, 91 positif), Wilayah Persekutuan Kuala Lumpur dan Putrajaya (764 diperiksa, 75 positif) dan Labuan41 diperiksa, lima positif).


Timbalan Menteri minta Maaf Dakwa Veveonah Palsukan Kisah Duduki Peperiksaan Atas Pokok

KUALA LUMPUR: Timbalan Menteri Komunikasi dan Multimedia, Datuk Zahidi Zainul Abidin, meminta maaf kepada Veveonah Mosibin, selepas mendakwa isu dibangkitkan pelajar terbabit dalam YouTube adalah palsu dan sekadar untuk menaikkan nama sendiri.

“Saya telah mendapat maklumat yang tidak tepat dalam menjawab soalan tambahan.”Saya ingin memohon maaf kepada adik Veveonah Mosibin dan juga akan membuat pembetulan di Dewan Negara Isnin nanti,” tulisnya di akaun Facebook rasminya.

Terdahulu, beliau yang juga ahli Parlimen Padang Besar, dilaporkan berkata dalam sidang Dewan Negara bahawa isu yang dibangkitkan Veveonah hanyalah untuk rancangan YouTube pelajar itu.

Rakaman video pelajar UMS didakwa terpaksa panjat pokok untuk dapat capaian internet bagi menduduki peperiksaan secara dalam talian di Pitas, Sabah sebenarnya sekadar dilakukan hanya bertujuan hiburan dan menaikkan 'viewer' rancangan YouTubenya-Timbalan Menteri pic.twitter.com/HvuxU1SUOW

“Untuk pengetahuan Yang Berhormat, adik (Veveonah) yang tadi tersebut seorang Youtuber dan tidak ada peperiksaan. Kita dah semak dah.

Dia hanya Youtuber untuk ambil nama, dia terkenal sekejap dan dia buat hanya untuk hiburan.

“Ini perbuatan yang kadang-kadang kita tertipu dan kadang-kadang kita sebagai Yang Berhormat jangan mudah tertipu dengan Youtuber untuk membuat isu,” katanya memetik video berkenaan.

Video tersebut telah dimuat naik oleh seorang pengguna Twitter yang dikenali sebagai Mohd Redzuan Abdul Manap kira-kira pukul 6 petang lalu.

Sementara itu, guru Veveonah yang dikenali sebagai Nawal NCD menerusi satu ciapan di Twitter menegaskan tahap akademik Veveonah yang juga pelajar Universiti Malaysia Sabah (UMS) itu adalah cemerlang malah projek sains anak jati Pitas itu disifatkan cukup luar biasa.

“Saya adalah guru kepada Veveonah. Komitmen akademik dan p rojek sains dia luar biasa kerana Veveonah tegas dalam membezakan hak serta temberang batil,” katanya.

Dalam ciapan yang sama, guru terbabit memberitahu beliau pernah mengingatkan Veveonah supaya berhati-hati dengan dunia luar dan netizen.

“Berhati-hati dengan dunia luar dan netizen apabila keluar maktab demi justifikasi orang-orang yang sanggup mempersoalkan komitmennya,” tulis Nawal NCD. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Layak Dilantik PM – Agong

KUALA LUMPUR: Yang di-Pertuan Agong bertitah Tan Sri Muhyiddin Yassin layak dilantik sebagai Perdana Menteri kerana mendapat kepercayaan majoriti Ahli Dewan Rakyat.

Al-Sultan Abdullah Ri’ayatuddin Al-Mustafa Billah Shah bertitah, baginda yakin Muhyiddin akan membawa negara mendaki persada kejayaan.

Baginda bertitah demikian pada Istiadat Pembukaan Mesyuarat Penggal Ketiga Parlimen ke-14, di Dewan Rakyat, hari ini.

Baginda bertitah, kemelut politik negara pada Februari lalu tidak boleh dibiarkan berlarutan dan berpanjangan tanpa ada penghujung.

Selain itu, baginda yakin kerajaan akan terus berusaha meminimumkan kesan buruk Covid-19 kepada rakyat dan negara, pastikan kesejahteraan dan keselamatan rakyat terjamin.

Al- Sultan turut mengingatkan Ahli Parlimen supaya jangan menyeret negara ke kancah politik sewaktu berdepan Covid-19.

Dalam pada itu, baginda turut bertitah, kedudukan Islam sebagai agama Persekutuan akan terus dipertahankan, namun penganut agama lain bebas amalkan agama mereka secara aman.- BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


3 Adun UMNO Dilantik Menteri Penuh Kabinet Sabah, Kata Sumber

KOTA KINABALU: Tiga Adun Umno difahamkan antara dilantik sebagai menteri penuh Kabinet Sabah, menurut sumber.

Sumber di Jabatan Ketua Menteri itu turut menamakan 3 wakil rakyat itu iaitu Jafry Ariffin (DUN Sukau) ke portfolio pelancongan, kebudayaan, dan alam sekitar; Shahelmey Yahya (DUN Tanjung Keramat) ke portfolio pembangunan masyarakat dan kesejahteraan rakyat; dan Yakub Khan (DUN Karambunai) ke portfolio sains, teknologi, dan inovasi).

Selain mereka, turut dilantik, kata sumber, Ariffin Arif dari PPBM (DUN Membakut) ke portfolio tugas-tugas khas dan Ellron Angin dari STAR (DUN Sook) ke portfolio belia dan sukan.

Semua wakil rakyat berkenaan mengangkat sumpah jawatan masing-masing di Istana Negeri pagi tadi.

Difahamkan juga, kerajaan Gabungan Rakyat Sabah (GRS) turut menyenaraikan 6 orang untuk dilantik sebagai Adun, antaranya Presiden SAPP, Yong Teck Lee; dan Setiausaha PAS Sabah, Aliakbar Gulasan.

Empat individu lain ialah Suhaimi Nasir, Raimie Unggi, Jaffari Walliam, dan Amisah Yassin.

Bagaimanapun, Yong dan Amisah dikatakan tidak hadir pada majlis angkat sumpah pagi tadi. – FMT

Berikut senarai 18 Adun yang dilantik sebagai pembantu menteri:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AirAsia Sambung Semula Penerbangan, Laksana Dasar Perjalanan Baharu

KUALA LUMPUR: AirAsia Group melaksanakan dasar perjalanan baharu untuk penumpangnya berikutan pandemik COVID-19.

Ini termasuk memerlukan penumpang untuk membawa dan memakai topeng muka mereka sendiri sebelum, semasa dan selepas penerbangan, serta semasa mendaftar masuk dan mengambil bagasi.

Penumpang tanpa topeng muka tidak akan dibenarkan untuk menaiki pesawat, kata Ketua Pegawai Keselamatan Kapten Ling Liong Tien dalam kenyataan di laman web AirAsia.

AirAsia turut menyemak semula dasar bagasi kabin untuk memudahkan penjarakan sosial, terutamanya semasa naik dan turun pesawat, membenarkan hanya satu bagasi kabin tidak melebihi lima kilogram bagi setiap penumpang.

Liong Tien berkata, langkah itu akan membantu mengurangkan kontak yang tidak diingini antara penumpang dan bagasi penumpang yang lain dan sebaliknya.

Terdapat juga pemeriksaan suhu di pusat pemeriksaan yang berbeza, termasuk pintu masuk, katanya, sambil menambah, semua kru akan dikehendaki untuk menjalani pemeriksaan suhu selepas setiap syif.

“Sudah tentu, penjarakan sosial perlu dipantau dan akan terdapat penanda di lantai di kawasan untuk beratur, termasuk kaunter daftar masuk serta kiosk.

“Langkah keselamatan lain ialah kaunter daftar masuk alternatif untuk memastikan jarak yang mencukupi, malah kami juga sedang mengusahakan untuk mempunyai proses daftar masuk tanpa kontak,” katanya.

Liong Tien berkata, kru kabin akan dikehendaki untuk memakai peralatan perlindungan di dalam pesawat, termasuk topeng muka dan sarung tangan.

Katanya, kakitangan pengeluaran akan dipantau mengikut garis panduan COVID-19 dan kru kabin yang mengendalikan item menu akan dikehendaki untuk memakai sarung tangan pakai buang.

“Selain itu, kru kabin kami telah dilatih dengan prosedur untuk menguruskan pesakit atau penumpang yang disyaki tidak sihat di dalam pesawat.

“Keselamatan menjadi komponen paling penting dalam industri penerbangan, dan sudah pasti kami akan terus berusaha untuk memastikan kesalinghubungan penting ini memenuhi semua standard kesihatan dan keselamatan yang diperlukan untuk pekerja dan penumpang kami,” katanya.


Cuba Serang Anggota Polis, Lelaki Kena Dua Das Tembakan Di Semporna

Kan dah kena…SEORANG lelaki cedera di kaki selepas ditembak ketika cuba menyerang anggota polis menggunakan parang panjang di tepi jalan Kampung Sungai Intan, Semporna, pagi semalam.

Dalam kejadian 11.25 pagi itu, suspek warga asing berumur 38 tahun dikatakan mengamuk di kawasan kampung terbabit sebelum orang awam menghubungi polis.

Ketua Polis Daerah Semporna, Superintendan Peter Anak Umbuas, berkata tiga anggota polis tiba lokasi kejadian namun diserang suspek menggunakan parang panjang.

“Suspek menyerang salah seorang anggota polis menyebabkan satu das tembakan dilepaskan ke arah suspek dan terkena pada bahagian betis.

“Bimbang dengan keselamatan diri terancam, polis sekali lagi melepaskan tembakan apabila suspek bertindak agresif selain cuba menyerang anggota polis terbabit,” katanya dalam kenyataan, hari ini.

Peter berkata, suspek yang enggan menyerah diri itu bagaimanapun ditahan dan parang panjang berukuran 66 sentimeter dirampas.

Beliau berkata, suspek cedera di kedua-dua betis akibat terkena tembakan dan dirujuk ke Hospital Tawau untuk rawatan dan tindakan lanjut.

Katanya, kes disiasat mengikut Seksyen 307 Kanun Keseksaan kerana cubaan membunuh dan Seksyen 6(1)(c) Akta Imigresen 1959/63. – Harian Metro


‘Mayat Hidup’ Jual Pakaian Orang Mati

BANGKOK: Seorang wanita Thailand berusia 40 tahun mendapat perhatian di media sosial kerana strategi bijak menjual pakaian terpakai dalam talian.

Bagaimanapun, pakaian terpakai dijual itu bukan milik orang biasa, tetapi milik orang sudah meninggal dunia.

Dia sanggup memakai cosplay dan mekap seperti mayat hidup kerana sebahagian besar pakaiannya berasal daripada orang mati yang sesuai dijadikan modal tarikan penstriman langsung itu.

Portal Oddity Central melaporkan Kanittha Thongnak menjual pakaian terpakai di Chon Daen, utara Thailand, selama tiga tahun sebelum pandemik Covid-19.

Ketika perniagaan secara jalanan ditutup, dia mendapat idea menjual secara penstriman langsung.

Menjual pakaian terpakai yang kebanyakannya ditinggalkan si mati selalu menjadi pantang larang.

Pada mulanya, Kanittha tidak mendapat perhatian dan tiada bajunya terjual melalui penstriman langsung sebelum dia mendapat idea menjadi ‘mayat hidup.’

Idea mengubah dirinya menjadi mayat hidup muncul apabila rumahnya tiada air untuk menyegarkan muka.

Ketika itu, dia memakai bedak putih yang membuatnya kelihatan seperti hantu.

Dia meneruskan penstriman langsung dalam keadaan penampilan menakutkan dan terkejut memperoleh ramai tontonan.

Hanya dalam lima hari, siaran langsung Kanittha setiap malam berubah hingga ditonton lebih 4,000 orang.

Jualannya juga mendapat sambutan hangat apabila bersiaran antara 10 malam hingga 3 pagi. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Dapat CEO Baharu, Amir Hamzah Ganti Tunku Alizakri

KUALA LUMPUR: Kumpulan Wang Simpanan Pekerja (KWSP) melantik Datuk Seri Amir Hamzah Azizan sebagai Ketua Pegawai Eksekutif KWSP berkuatkuasa 1 Mac 2021.

Menurut KWSP dalam satu kenyataan hari ini, pelantikan itu diumumkan selepas menerima kelulusan Kementerian Kewangan.

Amir yang sebelum ini merupakan Presiden dan Ketua Pegawai Eksekutif Tenaga Nasional Berhad (TNB), akan menggantikan Tunku Alizakri Alias yang telah menerajui KWSP semenjak 20 Ogos 2018.

Amir yang mempunyai pengalaman selama 25 tahun dalam sektor korporat pernah menyertai Kumpulan Shell dan menerajui beberapa organisasi korporat antaranya MISC Berhad, PETRONAS Dagangan Berhad, PETRONAS Lubricants International, Icon Offshore Berhad dan Themed Attractions Resorts and Hotels Sdn Bhd.

Beliau merupakan pemegang Ijazah Sarjana Muda Sains Pengurusan (Kewangan dan Ekonomi) daripada Universiti Syracuse, New York.

“Tunku Alizakri akan meneruskan sumbangannya terhadap perkhidmatan awam melalui kapasiti yang berbeza.

“Dengan berat hati, kami ingin mengucapkan jutaan terima kasih dan ucapan selamat maju jaya kepada Tunku Alizakri atas dedikasi dan sumbangan beliau selama 7 tahun, bermula sebagai Timbalan Ketua Pegawai Eksekutif (Strategi) dan kemudian sebagai Ketua Pegawai Eksekutif KWSP.

“Wawasan serta komitmen Tunku Alizakri kepada semua pihak berkepentingan terutama ahli-ahli KWSP boleh dilihat melalui hala tuju KWSP dalam mempertingkatkan kecekapan operasinya melalui pecutan digital, mengguna pakai dasar dan tadbir urus alam sekitar (ESG) dan kelestarian (sustainability) sebagai metrik utama, serta memperkasakan keselamatan sosial dan kesejahteraan bagi masyarakat Malaysia,” kata Pengerusi KWSP, Tan Sri Ahmad Badri Mohd Zahir. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kapal Kargo Ditenggelamkan Taufan Hagibis

TOKYO: Sebuah kapal kargo Panama ditemui tenggelam dalam laut berhampiran Tokyo hari ini selepas Taufan Hagibis membadai Jepun semalam.

Akhbar Yomiuri melaporkan sekurang-kurangnya lima daripada 12 anak kapal terbunuh dan empat berjaya diselamatkan.

Menurut akhbar itu, anak kapal berkenaan adalah warga negara Myanmar, China dan Vietnam.

Kementerian Pengangkutan Jepun dalam satu kenyataan berkata, kapal kargo itu berlabuh di luar persisiran pantai bandar Kawasaki di selatan Tokyo.

Bagaimanapun, pihak berkuasa berputus hubungan dengan kapal itu semalam. – Agensi


Lapangan Terbang Semporna Akan Dibuka Semula Selepas 20 Tahun

SEMPORNA: Lapangan Terbang Semporna akan dibuka semula untuk penerbangan komersil setelah 20 tahun dihentikan.

Ia berikutan sektor pelancongan dan kedatangan pelancong ke daerah itu semakin meningkat selain bertujuan memendekkan tempoh masa perjalanan ke daerah yang terkenal dengan pulau-pulau itu.

Langkah itu juga dapat memberikan pengalaman baharu kepada pelancong untuk menyaksikan keindahan Semporna dari udara.

Penerbangan komersil terakhir di lapangan terbang itu dilakukan Malaysia Airlines (MAS) pada 1999.

Operasinya dihentikan selepas itu tetapi hanya dibuka untuk kegunaan Polis Diraja Malaysia (PDRM) dan Angkatan Tentera Malaysia (ATM).

Menurut Pengurus Operasi Penerbangan Sabah Air Aviation Sdn Bhd, Kapten Azahari Ahmad, Lapangan Terbang Semporna dijangka beroperasi semula pada Januari 2020, menghubungkan Lapangan Terbang Antarabangsa Kota Kinabalu, Tawau dan Sandakan.

Untuk tujuan itu, Sabah Air melakukan penerbangan komersil percubaan dari Lapangan Terbang Tawau pada pagi Khamis, yang mengambil masa 20 minit perjalanan menggunakan pesawat jenis Nomad 9M-AUA.

“Ia agak mencabar tetapi tiada masalah untuk pesawat jenis Twin Otter atau Nomad. Pesawat jenis ini adalah untuk landasan pendek, jadi tiada masalah.

“Dan, landasan ini juga sangat selesa. Tidak perlu risau. Mereka yang ikut terbang tadi sungguh gembira,” kata Azahari.

Sementara itu, Pengurus Lapangan Terbang Tawau, Hasbi Said, yang turut serta dalam penerbangan percubaan itu berkata, landasan tersebut masih dalam keadaan baik dan boleh menampung operasi penerbangan sesuai dengan kategorinya.

“Hasil pemeriksaan kami di kawasan tempat mendarat mendapati, memang landasan Lapangan Terbang Semporna sudah cukup bersedia untuk operasi penerbangan berjadual komersil oleh mana-mana syarikat penerbangan,” katanya.

Pelancong tempatan Alice Chin yang hadir menyaksikan pendaratan percubaan itu menyambut baik pembukaan semula Lapangan Terbang Semporna.

“Kami sungguh gembira dengan pembukaan semula lapangan terbang ini selepas 20 tahun. Kami percaya ia akan berkembang pesat di masa akan datang, dan sangat memudahkan untuk datang ke Semporna,” katanya.

Tinjauan juga mendapati penduduk Semporna amat gembira dan teruja dengan adanya penerbangan komersil ini kerana ia pasti akan meningkatkan lagi pertumbuhan ekonomi di Semporna.


Hampir 3,000 sertai berbasikal bersama TYT Sabah

KOTA KINABALU, 7 Okt – Hampir 3,000 peserta menyertai acara “Berbasikal Bersama TYT” sempena Sambutan Hari Jadi Rasmi ke-65 Yang Dipertua Negeri Sabah Tun Juhar Mahiruddin di Taman Awam Teluk Likas, di sini.

Timbalan Ketua Menteri Datuk Jaujan Sambakong berkata sambutan diluar jangkaan malah turut disertai peserta daripada Brunei Darussalam.

“Peserta yang hadir lebih daripada yang kita jangkakan malah sambutan sangat memuaskan… terima kasih kepada rakyat Sabah khususnya yang berada di sekitar Kota Kinabalu.

“Tahun depan kita akan meriahkan lagi dan berharap akan ada penyertaan daripada seluruh Sabah,” katanya kepada pemberita selepas acara itu, hari ini.

Pengerusi Jawatankuasa Sambutan Hari Jadi Rasmi TYT itu turut mengalu-alukan sebarang cadangan agar acara berkenaan akan lebih meriah dan santai pada tahun depan.

Acara berbasikal sejauh tiga kilometer itu bermula pada jam 7 pagi turut disertai Toh Puan Norlidah R. M Jasni isteri Yang Dipertua Negeri, Ketua Menteri Sabah Datuk Seri Mohd Shafie Apdal dan menteri kabinet lain.

Pada acara itu Juhar turut berkenaan mempamerkan bakat dengan menyampaikan sebuah lagu berjudul “One Night” oleh Elvis Presley dan memainkan lagu Cha-cha serta Senandung Malam menggunakan gitar fender.

Bagi Lim Hong Yi, 20, pelajar Kejuruteraan Awam daripada universiti tempatan ketika ditemui Bernama amat teruja apabila buat pertama kali dapat menyertai acara berkenaan.

Pelajar tahun pertama berasal dari Perak itu berkata acara itu memberi peluang kepada mereka untuk mendekati dan mengenali pemimpin di negeri ini dengan lebih dekat.

“Saya tidak pernah menyertai mana-mana acara berbasikal seperti ini, hari ini saya sangat gembira kerana berpeluang dapat menunggang basikal di sini,” katanya.

Bagi Nurashiqien Shafiqah Jimmy, 26, penjawat awam juga turut teruja apabila pertama kali menyertai aktiviti berbasikal seumpama itu.

Katanya aktiviti dihujung minggu itu selain dapat menyihatkan badan, ia juga mampu mengurangkan tekanan di tempat kerja.


105 Kes Positif Baharu Termasuk 94 Kes Tempatan, Tiada Kematian Hari Ini

PUTRAJAYA: Sehingga 2 Mei 2020 pukul 12 tengah hari, terdapat 105 kes baharu yang telah dilaporkan. Ini menjadikan jumlah kes positif Covid-19 di Malaysia adalah sebanyak 6,176 kes.

Perkara tersebut diumumkan oleh Ketua Pengarah Kesihatan, Datuk Dr Noor Hisham Abdullah, dalam satu sidang media berkaitan Perkembangan Terkini Covid-19 di Malaysia sebentar tadi.

Manakala, jumlah kes aktif dengan kebolehjangkitan Covid-19 adalah 1,747 kes. Mereka telah diasingkan dan diberi rawatan. Daripada jumlah 105 kes baharu yang dilaporkan hari ini, 11 kes adalah kes import. Ini bermakna, kes penularan tempatan adalah sebanyak 94 kes.

Sehingga kini, seramai 31 kes positif Covid-19 sedang dirawat di Unit Rawatan Rapi (ICU).Daripada jumlah tersebut, 12 kes memerlukan bantuan pernafasan.

Dimaklumkan bahawa tiada kes kematian berkaitan Covid-19 setakat ini dan jumlah kumulatif kes kematian Covid-19 di Malaysia kekal sebanyak 103 kes (1.67 peratus daripada jumlah keseluruhan kes).

Status terkini #COVID19 2 Mei. Kes baharu 105 (11 kes import) Tiada kematian baharu dalam tempoh 24 jam, kekal 103 kes kematian. pic.twitter.com/kUXXUy24TK


(VIDEO) Dendam Angkara YouTuber Dibunuh ‘Kekasih’

MAKASSAR: Angkara dendam, seorang YouTuber yang popular di Sulawesi Selatan, Ari Pratama maut dibunuh seorang wanita.

Media tempatan melaporkan pembunuhan tragis itu berlaku di Wisma Topaz di Panakukang pada Jumaat.

Ketua Perhubungan Awam Polis Panakkukang, Ahmad Halim berkata, suspek mengaku membunuh mangsa yang berusia 20 tahun itu selepas sakit hati akibat dipermainkan lelaki berkenaan.

Katanya, kedua-duanya dipercayai berkenalan menerusi Instagram sebelum bertemu beberapa kali.

“Setiap kali bertemu mereka mengadakan hubungan intim, tetapi mangsa akhirnya mengaku tidak serius menjalin hubungan dengan suspek.

“Suspek yang bengang mendengar pengakuan itu, merancang satu pertemuan dengan mangsa di wisma terbabit dengan niat membunuh mangsa menggunakan pisau dapur yang dibawa dari rumahnya.

“Ketika mangsa leka, suspek menikam dada mangsa berulang kali bagi melepaskan kemarahannya,” katanya.

Dalam pada itu, satu laporan mendakwa selepas ditikam, mangsa sempat pergi ke tingkat bawah untuk meminta bantuan kakitangan di kaunter hadapan.

Bagaimanapun, lelaki itu yang berlumuran darah meninggal dunia tidak lama kemudian. – Agensi


Belia Menganggur Di Sabah Boleh Cecah 250,000 Menjelang 2024, Kata Persatuan

KOTA KINABALU : Bilangan belia yang menganggur di Sabah boleh mencecah suku juta orang menjelang 2024, menurut Persatuan Pusat Latihan Kemahiran, Sistem Latihan Dual Nasional Sabah dan Labuan.

Presidennya, Nelson Mosinoh berkata, kadar pengangguran belia di Sabah adalah yang tertinggi di negara ini pada suku pertama 2022, iaitu 9.1% atau 190,000 orang.

Sebaliknya, kadar pengangguran belia di negeri jiran, Sarawak hanya 3.2% dalam tempoh sama, dengan purata nasional pada 3.1%.

Daripada 40,000 pelajar di Sabah yang menduduki peperiksaan Sijil Pelajaran Malaysia (SPM) setiap tahun, Nelson menganggarkan separuh daripada mereka datang daripada keluarga B40 dan tidak mempunyai kemampuan kewangan untuk melanjutkan pelajaran.

“Jika dikira 20,000 lepasan SPM yang rentan (setiap tahun) dari 2021 hingga 2023, sejumlah 60,000 belia berpotensi menganggur,” katanya dalam kenyataan dipetik Daily Express.

“Tambahkan jumlah ini kepada statistik semasa 190,000 belia menganggur, dengan mudah ia boleh mencecah paras 250,000 menjelang 2024.”

Nelson berkata, gaji minimum RM1,500 boleh menghalang usaha mengurangkan kadar pengangguran kerana majikan mungkin menghentikan sementara pengambilan pekerja dan rancangan pengembangan.

Bagi mengatasinya, beliau mencadangkan kerajaan negeri menaja program latihan kemahiran untuk belia B40 serta menggalakkan mereka bekerja dalam industri perladangan.

“Sebagai permulaan, kita harus berhenti melabelkan pekerjaan perladangan sebagai 3D (kotor, berbahaya dan sukar), tetapi berikan ia imej yang segar dan profesional. Tiada siapa suka bekerja dalam profesion yang merendahkan maruah,” katanya.

Bagi membantu mereka menyesuaikan diri dengan pekerjaan, katanya, golongan belia boleh bekerja mengikut syif 14 hari dan gaji mereka dibayar pada hari ke-14 dan memberi mereka peluang untuk pulang ke rumah bagi baki bulan itu.

Menyediakan pilihan sedemikian boleh memberi kesan psikologi positif kepada belia kerana mereka tidak akan “terjebak bekerja dalam hutan sepanjang hayat”. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar ‘Samseng’ Bergaduh Beramai-Ramai, Polis Sandakan Buka Kertas Siasatan

SANDAKAN: Polis membuka kertas siasatan berhubung pergaduhan beramai-ramai membabitkan pelajar sekolah yang tular di media sosial, hari ini.

Ketua Polis Sandakan Abdul Fuad Abdul Malek, berkata siasatan awal mendapati pergaduhan berlaku di Jalan Elopura, dekat sini.

Katanya, pihaknya akan menjalankan siasatan bagi mengenal pasti punca pergaduhan serta mereka yang terlibat.

“Pihak polis membuka satu kertas siasatan mengikut Seksyen 147 Kanun Keseksaan.

“Orang awam yang mempunyai maklumat berkaitan kejadian ini boleh tampil ke balai polis terdekat untuk membantu siasatan,” katanya dalam kenyataan, hari ini.

Fuad berkata, orang ramai yang mempunyai maklumat berhubung kejadian itu juga boleh menghubungi pegawai penyiasat iaitu Micheal Goh di nombor 016-8741216 atau 089-203223.

Kejadian yang tular di media sosial sejak 2 petang tadi, menyaksikan sekumpulan pelajar sekolah menengah bergaduh sesama sendiri.

Bagaimanapun sehingga kini, belum dipastikan sama ada kejadian itu membabitkan sebarang kecederaan atau tangkapan oleh pihak polis.


Tiga Sekeluarga Maut Makan Ikan Buntal

BANYUWANGI – Tiga sekeluarga maut setelah mengalami pening kepala, sesak nafas dan muntah dipercayai selepas menjamu ikan buntal di Banyuwangi, Wilayah Jawa Timur Indonesia.

Muhlis Hartono, 65; isterinya, Dewi Ambarwati, 50, dan ibu kepada Dewi, Siti Habsah, 80, maut selepas menjamah ikan buntal hasil pancingan menantunya, Muhlis, lapor Kompas.

Ketua Polis Banyuwangi, Kombes Arman Asmara Syarifudin berkata, pasangan suami isteri itu meninggalkan seorang anak yang masih kecil kini di bawah jagaan saudaranya.

“Ketiga mereka menjamah masakan tersebut yang dimasak oleh Dewi. Mereka mengalami muntah dan pening kepala.

“Mereka telah dikejarkan ke hospital, namun disahkan meninggal dunia kerana keracunan,” katanya.

Menurutnya, pihaknya kini melakukan ujian kimia untuk mengetahui kandungan yang terdapat pada masakan dan ikan buntal tersebut.


Jabatan Air Sabah serap 1,137 Pekerja Sambilan Harian

PAPAR, 8 Julai – Jabatan Air Negeri Sabah (JANS) sudah menyerapkan 1,137 Pekerja Sambilan Harian di bawah jabatan itu berikutan keputusan kerajaan negeri mengambil alih 58 loji rawatan air dari enam syarikat penyelenggara loji itu tahun lepas.

Menteri Pembangunan Infrastruktur Sabah Datuk Peter Anthony berkata 427 orang lagi belum diserapkan atas faktor kelulusan akademik kerana mereka perlu mengikuti kursus kemahiran sebelum diserapkan.

“Walaupun dari segi kelulusan akademik, mereka tidak layak di bawah skim kerajaan negeri, kita beri kelonggaran dengan membuat satu skim supaya mereka boleh diberi kemahiran untuk tempoh selama sebulan atau tiga bulan bagi membolehkan mereka diserap sebagai kakitangan di bawah JANS,” katanya ketika ditemui pemberita selepas melawat Loji Rawatan Air Kogopon di sini, hari ini.

Beliau berkata jawatan diberikan kepada mereka adalah lebih tinggi berbanding ketika mereka bekerja di syarikat penyelenggaran loji rawatan air sebelum ini.

Pada Disember tahun lepas, kerajaan negeri melalui JANS telah mengambil alih kesemua 58 loji air di seluruh negeri daripada syarikat konsesi yang diberikan kontrak oleh kerajaan terdahulu.

Berikutan itu, kesemua pekerja yang terlibat telah diberikan surat untuk terus bekerja dan diserapkan ke bawah JANS bagi mengelakkan mereka kehilangan pekerjaan.


19,307 Kes Positif Covid-19, 323 Lagi Kematian Dicatat Hari Ini

PUTRAJAYA: Kementerian Kesihatan Malaysia (KKM) melaporkan 19,307 kes Covid-19 dan 323 kematian setakat hari ini.

Dalam satu kenyataan Ketua Pengarah Kesihatan Dr Noor Hisham Abdullah berkata, jumlah jangkitan kini adalah 1,919,774.

Hisham berkata, terdapat 24,855 kes pulih, menjadikan jumlah mereka yang sembuh dari Covid-19 menjadi 1,657,486.

Sebanyak 242,802 kes aktif dengan 967 pesakit dalam rawatan intensif hari ini, manakala 464 memerlukan bantuan pernafasan.

Sementara itu, sebanyak 323 kematian dicatat menjadikan jumlah kematian setakat ini 19,486 kes.

Sarawak mencatatkan jumlah kes tertinggi dengan 3,118, mengatasi Selangor yang mempunyai 2,700 kes.

Ia diikuti oleh Sabah (2,298), Pulau Pinang (2,243), Johor (2,032), Kelantan (1,438), Kedah (1,355), Perak (1,341), Terengganu (910), Pahang (661), Kuala Lumpur (513), Melaka (340), Negeri Sembilan (207), Perlis (108), Putrajaya (28) dan Labuan (15).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah Kekal Bertanding 32 Kerusi Terdahulu

KUALA LUMPUR: UMNO Sabah akan mempertahankan semua 32 kerusi Dewan Undangan Negeri (DUN) yang ditandingi pada Pilihan Raya Umum (PRU) lalu, selain bersedia menempatkan calon di beberapa kerusi baharu pada Pilihan Raya Negeri (PRN) akan datang.

Pengerusi Perhubungan UMNO Sabah, Datuk Seri Bung Moktar Radin, berkata, UMNO Sabah turut menimbang untuk bertanding mana-mana 13 kerusi baharu DUN di negeri itu.

Katanya, penilaian utama pemilihan kerusi bertanding akan dibuat berdasarkan potensi dan kebolehan untuk parti menang di kawasan berkenaan.

“Kawasan yang mana sokongan kita kuat dan ada sekurang-kurangnya 60 peratus sokongan, kita akan tanding di sana.

“Esok UMNO Sabah akan adakan mesyuarat dan kita akan tentukan,” katanya ketika dihubungi BH, hari ini.

Selepas UMNO Sabah memuktamadkan jumlah kerusi yang ditandingi, beliau berkata, pimpinan negeri akan berbincang dengan UMNO pusat untuk membuat penilaian dan persiapan.

Bung Moktar yang juga Ahli Parlimen Kinabatangan berkata, UMNO dilihat berpotensi menang di beberapa kerusi daripada 13 DUN baharu terbabit.

“Kita sudah menilai ada kerusi yang kita cukup sokongan dan boleh menang. Mungkin kita letakkan calon di DUN baharu itu,” katanya.

Pengarah Suruhanjaya Pilihan Raya (SPR) Sabah, Rohiman Rahia, dilaporkan berkata, sebanyak 73 kerusi DUN berbanding 60 kerusi pada PRU lalu akan dipertandingkan pada Pilihan Raya Negeri (PRN) Sabah yang akan diadakan tidak lama lagi.

Sebanyak 13 DUN berkenaan ialah N02 Bengkoka, N06 Bandau, N08 Pintasan, N13 Pantai Dalit, N17 Darau, N24 Tanjung Keramat, N27 Limbahau, N44 Tulid, N47 Telupid, N51 Sungai Manila, N58 Lamag, N61 Segama dan N70 Kukusan.

Mengenai keputusan Parti Pribumi Bersatu Malaysia (BERSATU) Sabah bakal meletak calon di 45 kerusi pada PRN, Bung Moktar berkata, ia terserah kepada mereka namun yakin ia akan dibincangkan bersama parti lain.

“Ya, saya ada dengar namun dia (BERSATU) juga berkata sedia berbincang dengan parti lain.

“Kita lihat nanti, UMNO juga akan memutuskan kawasan mana dan kita sedia untuk berbincang juga.

“Apa pun kita akan putuskan dulu kawasan mana (akan tanding). Kemudian kita akan bawa dalam perbincangan dengan UMNO pusat sebelum parti lain,” katanya mengulas kenyataan Ketua Badan Pimpinan BERSATU Sabah, Datuk Seri Hajiji Noor, hari ini.

Mengenai siapa akan dinamakan sebagai calon Ketua Menteri Sabah, Bung Moktar berkata, ia akan ditentukan kelak.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buaya Ditemui Di Pantai Tanjung Kubong, Labuan Berjaya Ditangkap

LABUAN, 26 Dis: Seekor buaya sepanjang sembilan kaki yang berjaya ditangkap di Pantai Tanjung Kubong, berhampiran sebuah tapak bersejarah ‘Gedung Ubat’ di sini semalam, telah diserahkan kepada Jabatan Hidupan Liar dan Taman Negara (Perhilitan) Labuan.

Perhilitan percaya buaya itu tersasar dari habitatnya di Taman Paya Bakau Kina Benuwa, sebelum ia ditemui seorang pemancing yang sedang dalam perjalanan keluar ke laut, pada jam 6.50 pagi.

Penemuan (Rabu pagi) itu telah menjadi viral pada platform WhatsApp dan anggota Jabatan Bomba dan Penyelamat Labuan (Balai Bomba Layang-Layangan) berjaya menangkapnya pada 2.18 petang dan menyerahkan kepada pegawai Perhilitan yang turut menyertai operasi menangkap buaya tersebut.

“Buaya itu mungkin sedang berjemur di pantai ataupun mencari makanan ketika ia dilihat di situ dan mungkin ia buaya yang sama yang sebelum ini dilihat di Taman Paya Bakau Kina Benuwa pertengahan tahun ini.

“Kami akan menaikkan papan tanda amaran di kawasan pantai berhampiran bagi mengingatkan pengunjung mengenai kemunculan dan kawasan yang menjadi habitat baharu buaya di situ,” kata pegawai Perhilitan kepada Bernama.

Penemuan buaya semalam itu, merupakan penemuan buaya buat kali ketiga tahun ini, dengan kali pertamanya pada Januari di Pantai Mawila.


Kelab Backbencher GRS Kini Dikenali Backbencher BN-GRS

KOTA KINABALU: Pengerusi Kelab Backbencher Gabungan Rakyat Sabah (GRS) Salleh Said Keruak, berkata kelab berkenaan kini dikenali sebagai Backbencher BN-GRS.

Katanya, perkara itu selaras selepas kerajaan negeri yang turut dikenali kerajaan GRS-BN berikutan penubuhan GRS secara rasmi tanpa penyertaan Umno.

“Apabila kerajaan negeri sudah diumumkan kerajaan GRS-BN, ia dengan sendirinya bertukar kepada Kelab Backbencher BN-GRS.

“Hal ini juga kerana saya memang sentiasa mengalu-alukan perkembangan penubuhan GRS dan kita harus terima hakikat semasa pilihan raya negeri (PRN) dahulu, kita tanding atas sebuah gabungan besar,” katanya.

Beliau berkata demikian ketika ditemui sempena Majlis Berbuka Puasa Bersama Anak Yatim dan Pengagihan Zakat Kumpulan Qhazanah Sabah di Pusat Konvensyen Antarabangsa Sabah (SICC), di sini, malam tadi.

Salleh yang juga pengerusi Qhazanah Sabah Berhad, berkata walaupun Umno bukan sebahagian daripada GRS, namun parti itu menyokong penubuhannya.

Katanya, Sabah kini mempunyai dua kumpulan besar dan ia dilihat dapat menentukan kerajaan yang stabil.

“Kestabilan sesebuah kerajaan penting agar dapat menunaikan tanggungjawab yang sudah dijanjikan pada pilihan raya sebelum ini.

“Kita juga akan berdepan dengan rakyat pada Pilihan Raya Umum (PRU) akan datang. Oleh itu, penting untuk gabungan itu harus melaksanakan apa yang sepatutnya mereka laksanakan bagi kepentingan rakyat,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost